ΕΥΡΩΠΑΪΚΗ ΕΠΙΤΡΟΠΗ Βρυξέλλες, 22.1.2016 COM(2016) 18 final ΠΑΡΑΡΤΗΜΑ της απόφασης του Συμβουλίου για τη σύναψη της Συμφωνίας Οικονομικής Εταιρικής Σχέσης (ΣΟΕΣ) μεταξύ της Ευρωπαϊκής Ένωσης και των κρατών μελών της, αφενός, και των κρατών ΣΟΕΣ της ΚΑΜΑ, αφετέρου



ΠΑΡΑΡΤΗΜΑ ΠΑΡΑΡΤΗΜΑ VI: Πρωτόκολλο 1 με παραρτήματα ΠΡΩΤΟΚΟΛΛΟ 1 ΓΙΑ ΤΟΝ ΟΡΙΣΜΟ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ» ΚΑΙ ΓΙΑ ΤΙΣ ΜΕΘΟΔΟΥΣ ΔΙΟΙΚΗΤΙΚΗΣ ΣΥΝΕΡΓΑΣΙΑΣ Ευρετήριο ΤΙΤΛΟΣ I: Γενικές διατάξεις ΑΡΘΡΟ 1. Ορισμοί ΤΙΤΛΟΣ II: Ορισμός της έννοιας «καταγόμενα προϊόντα» ή «προϊόντα καταγωγής» ΑΡΘΡΑ 2. Γενικές απαιτήσεις 3. Διμερής σώρευση 4. Διαγώνια σώρευση 5. Σώρευση σε σχέση με ύλες που υπόκεινται σε δασμολογική απαλλαγή ΜΕΚ στην ΕΕ 6. Σώρευση σε σχέση με ύλες καταγωγής άλλων χωρών που απολαμβάνουν προτιμησιακή πρόσβαση χωρίς δασμούς και ποσοστώσεις στην ΕΕ 7. Εξ ολοκλήρου παραγόμενα προϊόντα 8. Επαρκώς επεξεργασμένα ή μεταποιημένα προϊόντα 9. Ανεπαρκής επεξεργασία ή μεταποίηση 10. Μονάδα χαρακτηρισμού 11. Εξαρτήματα, ανταλλακτικά και εργαλεία 12. Συνδυασμοί προϊόντων 13. Ουδέτερα στοιχεία ΤΙΤΛΟΣ III: Εδαφικές προϋποθέσεις ΑΡΘΡΑ 14. Αρχή της εδαφικότητας 15. Μη αλλοίωση 16. Λογιστικός διαχωρισμός 17. Αποστολή ζάχαρης 18. Εκθέσεις ΤΙΤΛΟΣ IV: Πιστοποιητικό καταγωγής ΑΡΘΡΑ 19. Γενικές απαιτήσεις 20. Διαδικασία έκδοσης πιστοποιητικού κυκλοφορίας εμπορευμάτων EUR.1 21. Εκ των υστέρων έκδοση πιστοποιητικού κυκλοφορίας εμπορευμάτων ΕUR.1 22. Έκδοση αντιγράφου του πιστοποιητικού κυκλοφορίας ΕUR.1 23. Έκδοση πιστοποιητικού κυκλοφορίας εμπορευμάτων EUR.1 βάσει προηγουμένως εκδοθέντος ή συνταχθέντος πιστοποιητικού καταγωγής 24. Όροι για τη σύνταξη δήλωσης τόπου καταγωγής 25. Εγκεκριμένος εξαγωγέας 26. Διάρκεια ισχύος του πιστοποιητικού καταγωγής 27. Υποβολή πιστοποιητικού καταγωγής 28. Εισαγωγή με τμηματικές αποστολές 29. Απαλλαγή από την υποχρέωση προσκόμισης πιστοποιητικού καταγωγής 30. Διαδικασία πληροφόρησης για τις ανάγκες της σώρευσης 31. Δικαιολογητικά έγγραφα 32. Φύλαξη του πιστοποιητικού καταγωγής και των δικαιολογητικών εγγράφων 33. Διαφορές και λάθη εκτύπωσης 34. Ποσά εκφρασμένα σε ευρώ ΤΙΤΛΟΣ V: Ρυθμίσεις για τη διοικητική συνεργασία ΑΡΘΡΑ 35. Διοικητικοί όροι για την υπαγωγή προϊόντων στην παρούσα συμφωνία 36. Κοινοποίηση στις τελωνειακές αρχές 37. Αμοιβαία συνδρομή 38. Επαλήθευση των πιστοποιητικών καταγωγής 39. Επαλήθευση των δηλώσεων προμηθευτών 40. Διευθέτηση διαφορών 41. Κυρώσεις 42. Ελεύθερες ζώνες 43. Παρεκκλίσεις ΤΙΤΛΟΣ VI: Θέουτα και Μελίγια ΑΡΘΡΟ 44. Ειδικοί όροι ΤΙΤΛΟΣ VII: Τελικές διατάξεις ΑΡΘΡΑ 45. Αναθεώρηση και εφαρμογή των κανόνων καταγωγής 46. Παραρτήματα 47. Εφαρμογή του πρωτοκόλλου ΠΑΡΑΡΤΗΜΑ I ΤΟΥ ΠΡΩΤΟΚΟΛΛΟΥ 1: Επεξηγηματικές σημειώσεις για τον πίνακα του παραρτήματος II ΠΑΡΑΡΤΗΜΑ II ΤΟΥ ΠΡΩΤΟΚΟΛΛΟΥ 1: Πίνακας των επεξεργασιών ή μεταποιήσεων που απαιτείται να διεξάγονται επί μη καταγόμενων υλών προκειμένου να μπορέσει να αποκτήσει το παρασκευαζόμενο προϊόν τον χαρακτήρα καταγωγής ΠΑΡΑΡΤΗΜΑ ΙΙ(α) ΤΟΥ ΠΡΩΤΟΚΟΛΛΟΥ 1: Παρεκκλίσεις από τον πίνακα των επεξεργασιών ή μεταποιήσεων που απαιτείται να διενεργούνται σε μη καταγόμενες ύλες, ώστε το παραχθέν προϊόν να μπορεί να αποκτήσει χαρακτήρα καταγωγής, σύμφωνα με το άρθρο 8 παράγραφος 2 του παρόντος πρωτοκόλλου ΠΑΡΑΡΤΗΜΑ III ΤΟΥ ΠΡΩΤΟΚΟΛΛΟΥ 1: Έντυπο πιστοποιητικού κυκλοφορίας εμπορευμάτων ΠΑΡΑΡΤΗΜΑ IV ΤΟΥ ΠΡΩΤΟΚΟΛΛΟΥ 1: Δήλωση τόπου καταγωγής ΠΑΡΑΡΤΗΜΑ V A ΤΟΥ ΠΡΩΤΟΚΟΛΛΟΥ 1: Δήλωση του προμηθευτή για τα προϊόντα με προτιμησιακό χαρακτήρα καταγωγής ΠΑΡΑΡΤΗΜΑ V Β ΤΟΥ ΠΡΩΤΟΚΟΛΛΟΥ 1: Δήλωση προμηθευτή για προϊόντα χωρίς προτιμησιακό χαρακτήρα καταγωγής ΠΑΡΑΡΤΗΜΑ VI ΤΟΥ ΠΡΩΤΟΚΟΛΛΟΥ 1: Δελτίο πληροφοριών ΠΑΡΑΡΤΗΜΑ VII ΤΟΥ ΠΡΩΤΟΚΟΛΛΟΥ 1: Έντυπο αίτησης παρέκκλισης ΠΑΡΑΡΤΗΜΑ VIII ΤΟΥ ΠΡΩΤΟΚΟΛΛΟΥ 1: Υπερπόντιες χώρες και εδάφη ΠΑΡΑΡΤΗΜΑ IX ΤΟΥ ΠΡΩΤΟΚΟΛΛΟΥ 1: Προϊόντα για τα οποία οι αναφερόμενες στο άρθρο 4 του παρόντος πρωτοκόλλου διατάξεις σώρευσης ισχύουν μετά την 1η Οκτωβρίου 2015 ΠΑΡΑΡΤΗΜΑ X ΤΟΥ ΠΡΩΤΟΚΟΛΛΟΥ 1: ΚΟΙΝΗ ΔΗΛΩΣΗ ΣΧΕΤΙΚΑ ΜΕ ΤΗΝ ΑΝΑΠΤΥΞΗ ΙΚΑΝΟΤΗΤΩΝ ΓΙΑ ΤΗΝ ΕΦΑΡΜΟΓΗ ΤΩΝ ΚΑΝΟΝΩΝ ΚΑΤΑΓΩΓΗΣ ΤΗΣ ΠΑΡΟΥΣΑΣ ΣΥΜΦΩΝΙΑΣ ΠΑΡΑΡΤΗΜΑ XI ΤΟΥ ΠΡΩΤΟΚΟΛΛΟΥ 1: ΚΟΙΝΗ ΔΗΛΩΣΗ για το Πριγκιπάτο της Ανδόρρας ΚΟΙΝΗ ΔΗΛΩΣΗ για τη Δημοκρατία του Αγίου Μαρίνου ΤΙΤΛΟΣ I ΓΕΝΙΚΕΣ ΔΙΑΤΑΞΕΙΣ ΑΡΘΡΟ 1 Ορισμοί Για τους σκοπούς του παρόντος πρωτοκόλλου: α)κάθε αναφορά σε αρσενικό γένος συνεπάγεται ταυτόχρονα αναφορά και σε θηλυκό γένος και αντίστροφα· β)«κατασκευή/παρασκευή»: κάθε μορφή επεξεργασίας ή μεταποίησης, συμπεριλαμβανομένων της συναρμολόγησης ή ειδικών εργασιών· γ)«ύλη»: κάθε συστατικό, πρώτη ύλη, κατασκευαστικό στοιχείο, μέρος κ.λπ. που χρησιμοποιείται για την κατασκευή/παρασκευή του προϊόντος· δ)«προϊόν»: το προϊόν που κατασκευάζεται, ακόμη και αν πρόκειται να χρησιμοποιηθεί αργότερα σε άλλη κατασκευαστική εργασία·

ε)«εμπορεύματα»: τόσο οι ύλες όσο και τα προϊόντα· στ)«δασμολογητέα αξία»: η αξία που προσδιορίζεται βάσει της συμφωνίας του 1994 σχετικά με την εφαρμογή της συμφωνίας του ΠΟΕ για τη δασμολογητέα αξία· ζ)«τιμή εκ του εργοστασίου»: η εργοστασιακή τιμή που καταβάλλεται για το προϊόν στον κατασκευαστή στου οποίου την επιχείρηση διενεργήθηκε η τελευταία επεξεργασία ή μεταποίηση στην ΕΕ ή σε κράτος της συμφωνίας οικονομικής εταιρικής σχέσης με την Κοινότητα για την Ανάπτυξη της Μεσημβρινής Αφρικής (κράτος ΣΟΕΣ της ΚΑΜΑ), υπό τον όρο ότι η τιμή περιλαμβάνει την αξία όλων των υλών που χρησιμοποιήθηκαν, αφού αφαιρεθούν όλοι οι εσωτερικοί φόροι οι οποίοι επιστράφηκαν ή είναι δυνατόν να επιστραφούν κατά την εξαγωγή του παραχθέντος προϊόντος· η)«αξία υλών»: η δασμολογητέα αξία κατά τη στιγμή εισαγωγής των μη καταγόμενων υλών που χρησιμοποιήθηκαν ή, εάν αυτή δεν είναι γνωστή και δεν είναι δυνατόν να διαπιστωθεί, η πρώτη επιβεβαιώσιμη τιμή που καταβλήθηκε για τις ύλες αυτές στην ΕΕ ή στα κράτη ΣΟΕΣ της ΚΑΜΑ· θ)«αξία καταγόμενων υλών»: η αξία αυτών των υλών όπως περιγράφεται στο στοιχείο η), που εφαρμόζεται κατ’ αναλογία· ι)«προστιθέμενη αξία»: για τους σκοπούς του άρθρου 4 του παρόντος πρωτοκόλλου, η τιμή εκ του εργοστασίου, αφού αφαιρεθεί η δασμολογητέα αξία κάθε ενσωματωθείσας ύλης η οποία είναι καταγωγής των άλλων χωρών ή εδαφών που αναφέρονται στα άρθρα 4, 5 και 6 του παρόντος πρωτοκόλλου στα οποία εφαρμόζεται σώρευση ή, αν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η πρώτη επαληθεύσιμη τιμή που καταβλήθηκε για τις ύλες αυτές στην ΕΕ ή στα κράτη ΣΟΕΣ της ΚΑΜΑ· ια)«προστιθέμενη αξία»: για τους σκοπούς του άρθρου 43 του παρόντος πρωτοκόλλου, η τιμή εκ του εργοστασίου αφού αφαιρεθεί η δασμολογητέα αξία κάθε ενσωματωθείσας ύλης η οποία εισάγεται στο κράτος ΣΟΕΣ της ΚΑΜΑ το οποίο ζητά παρέκκλιση ή, αν η δασμολογητέα αξία δεν είναι γνωστή ή δεν είναι δυνατόν να διαπιστωθεί, η πρώτη επαληθεύσιμη τιμή που καταβλήθηκε για τις ύλες αυτές στην ΕΕ ή στο κράτος ΣΟΕΣ της ΚΑΜΑ· ιβ)«κεφάλαια», «κλάσεις» και «διακρίσεις»: τα κεφάλαια, οι κλάσεις με τετραψήφιο κωδικό και οι διακρίσεις με εξαψήφιο κωδικό που χρησιμοποιούνται στην ονοματολογία που αποτελεί το εναρμονισμένο σύστημα περιγραφής και κωδικοποίησης εμπορευμάτων, το οποίο αναφέρεται στο παρόν πρωτόκολλο ως «εναρμονισμένο σύστημα» ή «ΕΣ»· ιγ)«υπαγόμενος»: αναφέρεται στην ταξινόμηση προϊόντος ή ύλης σε συγκεκριμένο κεφάλαιο, κλάση ή διάκριση· ιδ)«αποστολή/φορτίο αποστολής»: τα προϊόντα τα οποία είτε αποστέλλονται ταυτόχρονα από κάποιον εξαγωγέα σε κάποιον παραλήπτη ή καλύπτονται από ένα μόνον έγγραφο μεταφοράς που καλύπτει τη μεταφορά τους από τον εξαγωγέα μέχρι τον παραλήπτη ή, όταν δεν υπάρχει τέτοιο έγγραφο, από ένα μόνο τιμολόγιο· ιε)«εδάφη»: περιλαμβάνονται τα χωρικά ύδατα· ιστ)«ΥΧΕ»: οι υπερπόντιες χώρες και εδάφη που αναφέρονται στο παράρτημα VIII· ιζ)«άλλα κράτη ΣΟΕΣ της ΑΚΕ»: όλα τα κράτη της Αφρικής, της Καραϊβικής και του Ειρηνικού, με εξαίρεση τα κράτη ΣΟΕΣ της ΚΑΜΑ, τα οποία έχουν εφαρμόσει, τουλάχιστον προσωρινά, ΣΟΕΣ με την ΕΕ. ιη)«δήλωση προμηθευτή»: δήλωση του προμηθευτή που αφορά τον χαρακτήρα των προϊόντων σε σχέση με τους κανόνες καταγωγής. Μπορεί να χρησιμοποιηθεί από τους εξαγωγείς ως αποδεικτικό στοιχείο, ιδίως για την υποστήριξη αιτήσεων έκδοσης πιστοποιητικών κυκλοφορίας εμπορευμάτων EUR.1, ή ως βάση για τη δήλωση τόπου καταγωγής. ιθ)«η παρούσα συμφωνία»: η συμφωνία οικονομικής εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και, αφετέρου, των κρατών ΣΟΕΣ της ΚΑΜΑ. ΤΙΤΛΟΣ II ΟΡΙΣΜΟΣ ΤΗΣ ΕΝΝΟΙΑΣ «ΚΑΤΑΓΟΜΕΝΑ ΠΡΟΪΟΝΤΑ» Ή «ΠΡΟΪΟΝΤΑ ΚΑΤΑΓΩΓΗΣ» ΑΡΘΡΟ 2 Γενικές απαιτήσεις 1.Για τους σκοπούς της παρούσας συμφωνίας, τα ακόλουθα προϊόντα θεωρούνται προϊόντα καταγωγής ΕΕ:

α)τα προϊόντα που παράγονται εξ ολοκλήρου στην ΕΕ κατά την έννοια του άρθρου 7 του παρόντος πρωτοκόλλου· β)τα προϊόντα που παράγονται στην ΕΕ αλλά περιέχουν και ύλες που δεν έχουν παραχθεί εξ ολοκλήρου σ’ αυτή, υπό την προϋπόθεση ότι οι ύλες αυτές έχουν υποστεί στην ΕΕ επαρκείς επεξεργασίες ή μεταποιήσεις κατά την έννοια του άρθρου 8 του παρόντος πρωτοκόλλου. 2.Για τους σκοπούς της παρούσας συμφωνίας, τα ακόλουθα προϊόντα θεωρούνται προϊόντα καταγωγής κρατών ΣΟΕΣ της ΚΑΜΑ : α)τα προϊόντα που παράγονται εξ ολοκλήρου σε κράτη ΣΟΕΣ της ΚΑΜΑ κατά την έννοια του άρθρου 7 του παρόντος πρωτοκόλλου· β)τα προϊόντα που παράγονται σε κράτος ΣΟΕΣ της ΚΑΜΑ και στα οποία έχουν ενσωματωθεί ύλες που δεν έχουν παραχθεί εξ ολοκλήρου σε αυτό, υπό την προϋπόθεση ότι οι ύλες αυτές έχουν υποστεί επαρκή επεξεργασία ή μεταποίηση στο εν λόγω κράτος ΣΟΕΣ της ΚΑΜΑ κατά την έννοια του άρθρου 8 του παρόντος πρωτοκόλλου. ΑΡΘΡΟ 3 Διμερής σώρευση 1.Το παρόν άρθρο εφαρμόζεται μόνο σε περίπτωση σώρευσης μεταξύ, αφενός, κράτους ΣΟΕΣ της ΚΑΜΑ και, αφετέρου, της ΕΕ. 2.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, οι ύλες καταγωγής ΕΕ κατά την έννοια του παρόντος πρωτοκόλλου θεωρούνται ύλες καταγωγής κράτους ΣΟΕΣ της ΚΑΜΑ, όταν είναι ενσωματωμένες σε προϊόν που παράγεται στο εν λόγω κράτος ΣΟΕΣ της ΚΑΜΑ, υπό την προϋπόθεση ότι οι επεξεργασίες ή μεταποιήσεις που πραγματοποιήθηκαν στο κράτος αυτό υπερβαίνουν τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 3.Με την επιφύλαξη των διατάξεων του άρθρου 2 παράγραφος 1 του παρόντος πρωτοκόλλου, οι ύλες καταγωγής κράτους ΣΟΕΣ της ΚΑΜΑ κατά την έννοια του παρόντος πρωτοκόλλου θεωρούνται ύλες καταγωγής ΕΕ, όταν είναι ενσωματωμένες σε προϊόν που παράγεται στην ΕΕ, υπό την προϋπόθεση ότι οι επεξεργασίες ή μεταποιήσεις που πραγματοποιήθηκαν στην ΕΕ υπερβαίνουν τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου και ότι το προϊόν εξάγεται στο ίδιο κράτος ΣΟΕΣ της ΚΑΜΑ. 4.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, η επεξεργασία και η μεταποίηση που πραγματοποιούνται στην ΕΕ θεωρείται ότι πραγματοποιήθηκαν σε κράτος ΣΟΕΣ της ΚΑΜΑ, όταν οι ύλες υποβάλλονται, στο εν λόγω κράτος, σε μεταγενέστερη επεξεργασία ή μεταποίηση που υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 5.Με την επιφύλαξη των διατάξεων του άρθρου 2 παράγραφος 1 του παρόντος πρωτοκόλλου, η επεξεργασία και η μεταποίηση που πραγματοποιούνται σε κράτος ΣΟΕΣ της ΚΑΜΑ θεωρείται ότι πραγματοποιήθηκαν στην ΕΕ, όταν οι ύλες υποβάλλονται, στην ΕΕ, σε μεταγενέστερη επεξεργασία ή μεταποίηση που υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου και το προϊόν εξάγεται στο ίδιο κράτος ΣΟΕΣ της ΚΑΜΑ. ΑΡΘΡΟ 4 Διαγώνια σώρευση 1.Το παρόν άρθρο δεν εφαρμόζεται στη σώρευση που προβλέπεται στο άρθρο 3 του παρόντος πρωτοκόλλου. 2.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, οι ύλες καταγωγής κράτους ΣΟΕΣ της ΚΑΜΑ, ΕΕ, άλλων κρατών ΣΟΕΣ της ΑΚΕ ή ΥΧΕ θεωρούνται ύλες καταγωγής κράτους ΣΟΕΣ της ΚΑΜΑ, όταν οι ύλες είναι ενσωματωμένες σε προϊόν που παράγεται στο εν λόγω κράτος ΣΟΕΣ της ΚΑΜΑ, υπό την προϋπόθεση ότι η επεξεργασία ή μεταποίηση που πραγματοποιήθηκαν στο κράτος αυτό υπερβαίνουν τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 3.Με την επιφύλαξη των διατάξεων του άρθρου 2 παράγραφος 1 του παρόντος πρωτοκόλλου, οι ύλες καταγωγής κράτους ΣΟΕΣ της ΚΑΜΑ, άλλων κρατών ΣΟΕΣ της ΑΚΕ ή ΥΧΕ θεωρούνται ύλες καταγωγής ΕΕ, όταν οι ύλες είναι ενσωματωμένες σε προϊόν που παράγεται στην ΕΕ, υπό την προϋπόθεση ότι η επεξεργασία ή μεταποίηση που πραγματοποιήθηκαν στην ΕΕ υπερβαίνουν τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 4.Για τους σκοπούς των παραγράφων 2 και 3, η καταγωγή των υλών καταγωγής ΕΕ ή κράτους ΣΟΕΣ της ΚΑΜΑ καθορίζεται σύμφωνα με τους κανόνες καταγωγής του παρόντος πρωτοκόλλου και σύμφωνα με το άρθρο 30 του παρόντος πρωτοκόλλου. Η καταγωγή υλών καταγωγής άλλων κρατών ΣΟΕΣ της ΑΚΕ ή ΥΧΕ καθορίζεται σύμφωνα με τους κανόνες καταγωγής στο πλαίσιο των προτιμησιακών συμφωνιών της ΕΕ με τις εν λόγω χώρες και εδάφη και σύμφωνα με το άρθρο 30 του παρόντος πρωτοκόλλου. 5.Για τη σώρευση που προβλέπεται στις παραγράφους 2 και 3, όταν η επεξεργασία ή η μεταποίηση που πραγματοποιήθηκε σε κράτος ΣΟΕΣ της ΚΑΜΑ ή στην ΕΕ δεν υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου, το παραγόμενο προϊόν θεωρείται καταγωγής του εν λόγω κράτους ΣΟΕΣ της ΚΑΜΑ ή της ΕΕ μόνον όταν η προστιθέμενη αξία στο κράτος αυτό ή στην ΕΕ είναι υψηλότερη από την αξία των χρησιμοποιηθεισών υλών καταγωγής μίας από τις άλλες χώρες ή ενός από τα άλλα εδάφη. 6.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, η επεξεργασία και η μεταποίηση που πραγματοποιούνται σε κράτος ΣΟΕΣ της ΚΑΜΑ, στην ΕΕ, σε άλλα κράτη ΣΟΕΣ της ΑΚΕ ή σε ΥΧΕ θεωρείται ότι πραγματοποιήθηκαν σε κράτος ΣΟΕΣ της ΚΑΜΑ, όταν οι ύλες υποβάλλονται σε μεταγενέστερη επεξεργασία ή μεταποίηση που υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου.

7.Με την επιφύλαξη των διατάξεων του άρθρου 2 παράγραφος 1 του παρόντος πρωτοκόλλου, η επεξεργασία και η μεταποίηση που πραγματοποιούνται σε κράτος ΣΟΕΣ της ΚΑΜΑ, σε άλλα κράτη ΣΟΕΣ της ΑΚΕ ή σε ΥΧΕ θεωρείται ότι πραγματοποιήθηκαν στην ΕΕ, όταν οι ύλες υποβάλλονται, στην ΕΕ, σε μεταγενέστερη επεξεργασία ή μεταποίηση που υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 8.Για τη σώρευση που προβλέπεται στις παραγράφους 6 και 7, όταν η επεξεργασία ή η μεταποίηση που πραγματοποιήθηκε σε κράτος ΣΟΕΣ της ΚΑΜΑ ή στην ΕΕ δεν υπερβαίνει τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου, το παραγόμενο προϊόν θεωρείται καταγωγής του εν λόγω κράτους ΣΟΕΣ της ΚΑΜΑ ή της ΕΕ μόνον όταν η προστιθέμενη αξία στο κράτος αυτό ή στην ΕΕ είναι υψηλότερη από την αξία των χρησιμοποιηθεισών υλών καταγωγής μίας από τις άλλες χώρες ή ενός από τα άλλα εδάφη. Η καταγωγή του τελικού προϊόντος καθορίζεται σύμφωνα με τους κανόνες καταγωγής του παρόντος πρωτοκόλλου και τις διατάξεις του άρθρου 30 του παρόντος πρωτοκόλλου. 9.Η σώρευση που προβλέπεται στις παραγράφους 2 και 6 του παρόντος άρθρου εφαρμόζεται μόνο υπό τον όρο ότι: α)τα κράτη ΣΟΕΣ της ΚΑΜΑ, τα άλλα κράτη ΣΟΕΣ της ΑΚΕ και οι ΥΧΕ έχουν συνάψει μεταξύ τους συμφωνία ή διακανονισμό διοικητικής συνεργασίας που εγγυάται τη συμμόρφωση με το παρόν άρθρο και την ορθή εφαρμογή του και περιλαμβάνει αναφορά στη χρήση των κατάλληλων πιστοποιητικών καταγωγής· β)η γραμματεία της ΤΕΜΑ [Τελωνειακής Ένωσης της Μεσημβρινής Αφρικής (ΤΕΜΑ/SACU)] και το Υπουργείο Βιομηχανίας και Εμπορίου της Μοζαμβίκης έχουν γνωστοποιήσει στην Ευρωπαϊκή Επιτροπή λεπτομέρειες των συμφωνιών ή διακανονισμών για διοικητική συνεργασία με τις άλλες χώρες ή εδάφη που αναφέρονται στο παρόν άρθρο. 10.Η σώρευση που προβλέπεται στις παραγράφους 3 και 7 του παρόντος άρθρου εφαρμόζεται μόνο υπό τον όρο ότι: α)η ΕΕ, τα άλλα κράτη ΣΟΕΣ της ΑΚΕ και οι ΥΧΕ έχουν συνάψει μεταξύ τους συμφωνία ή διακανονισμό διοικητικής συνεργασίας που εγγυάται τη συμμόρφωση με το παρόν άρθρο και την ορθή εφαρμογή του και περιλαμβάνει αναφορά στη χρήση των κατάλληλων πιστοποιητικών καταγωγής· β)η Ευρωπαϊκή Επιτροπή έχει γνωστοποιήσει στα κράτη ΣΟΕΣ της ΚΑΜΑ, μέσω της γραμματείας της ΤΕΜΑ και του Υπουργείου Βιομηχανίας και Εμπορίου της Μοζαμβίκης, λεπτομέρειες των συμφωνιών για διοικητική συνεργασία με τις άλλες χώρες ή εδάφη που αναφέρονται στο παρόν άρθρο. 11.Μόλις πληρωθούν οι απαιτήσεις των παραγράφων 9 και 10 και συμφωνηθεί, μεταξύ της ΕΕ και των κρατών ΣΟΕΣ της ΚΑΜΑ, η ημερομηνία ταυτόχρονης έναρξης ισχύος της σώρευσης που προβλέπεται στο παρόν άρθρο, κάθε μέρος εκπληρώνει την υποχρέωση που υπέχει για δημοσίευση και πληροφόρηση, όπως προβλέπεται στην παράγραφο 14. 12.Παρά τη διάταξη της παραγράφου 11, η ημερομηνία εφαρμογής της σώρευσης που προβλέπεται στο παρόν άρθρο με ύλες από συγκεκριμένη χώρα ή έδαφος δεν υπερβαίνει χρονικό διάστημα πέντε (5) ετών, που ξεκινά από την ημερομηνία υπογραφής, από κράτος ΣΟΕΣ της ΚΑΜΑ ή από την ΕΕ, της συμφωνίας/του διακανονισμού διοικητικής συνεργασίας με τη συγκεκριμένη χώρα ή έδαφος που προβλέπεται στις παραγράφους 9 και 10. 13.Μετά την παρέλευση του χρονικού διαστήματος που ορίζεται στην παράγραφο 12, τα κράτη ΣΟΕΣ της ΚΑΜΑ μπορούν να αρχίσουν να εφαρμόζουν τη σώρευση που προβλέπεται στις παραγράφους 2 και 6, υπό τον όρο ότι έχουν πληρωθεί οι απαιτήσεις της παραγράφου 9, ενώ η ΕΕ μπορεί να αρχίσει να εφαρμόζει τη σώρευση που προβλέπεται στις παραγράφους 3 και 7, υπό τον όρο ότι έχουν πληρωθεί οι απαιτήσεις της παραγράφου 10. 14.Κάθε μέρος δημοσιεύει την ημερομηνία έναρξης ισχύος της σώρευσης με μια συγκεκριμένη χώρα ή έδαφος, σύμφωνα με τις δικές του εσωτερικές διαδικασίες. 15.Η σώρευση που προβλέπεται στην παράγραφο 2 δεν εφαρμόζεται στις ύλες: α)που υπάγονται στις κλάσεις 1604 και 1605 του εναρμονισμένου συστήματος και είναι καταγωγής κρατών του Ειρηνικού που έχουν υπογράψει ΣΟΕΣ βάσει του άρθρου 6 παράγραφος 6 του πρωτοκόλλου ΙΙ της ενδιάμεσης συμφωνίας εταιρικής σχέσης μεταξύ της Ευρωπαϊκής Κοινότητας, αφενός, και των κρατών του Ειρηνικού, αφετέρου. β)που υπάγονται στις κλάσεις 1604 και 1605 του εναρμονισμένου συστήματος και είναι καταγωγής κρατών του Ειρηνικού δυνάμει διατάξεων μελλοντικής συνολικής συμφωνίας οικονομικής εταιρικής σχέσης μεταξύ της ΕΕ και των κρατών ΑΚΕ του Ειρηνικού. γ)καταγωγής Νότιας Αφρικής που δεν μπορούν να εισαχθούν απευθείας στην ΕΕ ατελώς και χωρίς ποσοστώσεις. 16.Η σώρευση που προβλέπεται στην παράγραφο 3: α)όταν το τελικό προϊόν εξάγεται στην ΤΕΜΑ, δεν εφαρμόζεται στις ύλες: i)καταγωγής κρατών της ΚΑΜΑ που δεν είναι μέλη της ΤΕΜΑ και τα οποία δεν απολαμβάνουν πρόσβαση χωρίς τελωνειακούς δασμούς και χωρίς ποσοστώσεις στην ΤΕΜΑ, βάσει του πρωτοκόλλου της ΚΑΜΑ σχετικά με το εμπόριο· και ii)καταγωγής ΥΧΕ ή κρατών ΣΟΕΣ της ΑΚΕ, εκτός των κρατών της ΚΑΜΑ που δεν είναι μέλη της ΤΕΜΑ, ύλες οι οποίες δεν μπορούν να εισαχθούν απευθείας στην ΤΕΜΑ χωρίς δασμούς και χωρίς ποσοστώσεις.

β)όταν το τελικό προϊόν εξάγεται στη Μοζαμβίκη, δεν εφαρμόζεται στις ύλες καταγωγής ΥΧΕ ή άλλων κρατών ΣΟΕΣ της ΑΚΕ, οι οποίες δεν μπορούν να εισαχθούν απευθείας στη Μοζαμβίκη χωρίς δασμούς και χωρίς ποσοστώσεις. 17.Σε σχέση με την παράγραφο 15 στοιχείο γ) και με την παράγραφο 16 στοιχεία α) και β), η ΕΕ, η ΤΕΜΑ και η Μοζαμβίκη ορίζουν, αντίστοιχα, τον κατάλογο των σχετικών υλών και φροντίζουν να επικαιροποιούνται οι κατάλογοι όποτε χρειάζεται, ώστε να εξασφαλίζεται συνέπεια με τις προαναφερόμενες παραγράφους. Η ΤΕΜΑ και η Μοζαμβίκη κοινοποιούν στην Ευρωπαϊκή Επιτροπή τους αντίστοιχους καταλόγους τους και κάθε μεταγενέστερη έκδοσή τους με εμφανείς τις αλλαγές (track changes). Η ΕΕ κοινοποιεί στη γραμματεία της ΤΕΜΑ και στο Υπουργείο Βιομηχανίας και Εμπορίου της Μοζαμβίκης τον δικό της κατάλογο και κάθε μεταγενέστερη έκδοσή του με εμφανείς τις αλλαγές (track changes). Μετά την κοινοποίηση, όπως αυτή προβλέπεται στην παρούσα παράγραφο, κάθε μέρος δημοσιεύει τους εν λόγω καταλόγους, σύμφωνα με τις δικές του εσωτερικές διαδικασίες. Τα μέρη δημοσιεύουν τους καταλόγους και κάθε μεταγενέστερη τροποποίησή τους σε ένα μήνα από την παραλαβή της κοινοποίησης. Όταν οι κατάλογοι ή οι μεταγενέστερες εκδόσεις τους κοινοποιούνται μετά την έναρξη ισχύος της σώρευσης, η εξαίρεση από τη σώρευση με τις ύλες παράγει αποτελέσματα έξι (6) μήνες μετά την παραλαβή της κοινοποίησης. 18.Κατά παρέκκλιση από την παράγραφο 15 στοιχείο γ) και την παράγραφο 16 στοιχεία α) και β), η ΕΕ, η ΤΕΜΑ και η Μοζαμβίκη έχουν τη δυνατότητα να αφαιρέσουν οποιαδήποτε ύλη από τους αντίστοιχους καταλόγους τους. Η σώρευση με τις ύλες που αφαιρέθηκαν από τον αντίστοιχο κατάλογο παράγει αποτελέσματα μετά την κοινοποίηση και τη δημοσίευση των αναθεωρημένων καταλόγων. Τα μέρη δημοσιεύουν τους καταλόγους και κάθε μεταγενέστερη τροποποίησή τους σε ένα (1) μήνα από την παραλαβή της κοινοποίησης. 19.Η σώρευση που προβλέπεται στο παρόν άρθρο εφαρμόζεται στα προϊόντα που απαριθμούνται στο παράρτημα ΙΧ μόνο μετά την 1η Οκτωβρίου 2015. ΑΡΘΡΟ 5 Σώρευση σε σχέση με ύλες που υπόκεινται σε δασμολογική απαλλαγή ΜΕΚ στην ΕΕ 1.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, οι μη καταγόμενες ύλες οι οποίες μπορούν να εισάγονται στην ΕΕ χωρίς δασμούς κατ’ εφαρμογή των συμβατικών δασμών του μάλλον ευνοουμένου κράτους, σύμφωνα με το κοινό δασμολόγιο, θεωρούνται ύλες καταγωγής κράτους ΣΟΕΣ της ΚΑΜΑ, όταν ενσωματώνονται σε ένα προϊόν που κατασκευάζεται σε αυτό το κράτος. Οι ύλες αυτές δεν απαιτείται να έχουν υποστεί επαρκείς επεξεργασίες ή μεταποιήσεις, υπό τον όρο, όμως, ότι έχουν υποστεί επεξεργασίες ή μεταποιήσεις πέραν αυτών που αναφέρονται στο άρθρο 9 παράγραφος 1 του παρόντος πρωτοκόλλου. 2.Τα πιστοποιητικά κυκλοφορίας εμπορευμάτων EUR.1 (πλαίσιο 7) ή οι δηλώσεις τόπου καταγωγής που εκδίδονται κατ’ εφαρμογήν της παραγράφου 1 φέρουν την ακόλουθη ένδειξη: «Application of Article 5(1) of Protocol 1 of the EU-SADC EPA» 3.Η ΕΕ κοινοποιεί ετησίως στην ειδική επιτροπή τελωνείων και διευκόλυνσης του εμπορίου που αναφέρεται στο άρθρο 50 της παρούσας συμφωνίας («επιτροπή τελωνείων») τον κατάλογο των υλών στις οποίες εφαρμόζονται οι διατάξεις του παρόντος άρθρου. 4.Η σώρευση που προβλέπεται στο παρόν άρθρο δεν εφαρμόζεται στις ύλες: α)που κατά την εισαγωγή τους στην ΕΕ υπόκεινται σε δασμούς αντιντάμπινγκ ή αντισταθμιστικούς δασμούς όταν κατάγονται από τη χώρα που υπόκειται στους εν λόγω δασμούς αντιντάμπινγκ ή αντισταθμιστικούς δασμούς· β)που ταξινομούνται στις διακρίσεις του εναρμονισμένου συστήματος οι οποίες περιλαμβάνουν, στο κοινό δασμολόγιο της ΕΕ, οκταψήφιες δασμολογικές γραμμές που δεν είναι απαλλαγμένες από δασμούς, κατ’ εφαρμογήν των συμβατικών δασμών του μάλλον ευνοουμένου κράτους της ΕΕ. ΑΡΘΡΟ 6 Σώρευση σε σχέση με ύλες καταγωγής άλλων χωρών που απολαμβάνουν προτιμησιακή πρόσβαση χωρίς δασμούς και ποσοστώσεις στην ΕΕ 1.Με την επιφύλαξη των διατάξεων του άρθρου 2 παράγραφος 2 του παρόντος πρωτοκόλλου, οι ύλες καταγωγής χωρών και εδαφών: α)που υπάγονται στο «ειδικό καθεστώς υπέρ των λιγότερο αναπτυγμένων χωρών», στο πλαίσιο του συστήματος γενικευμένων δασμολογικών προτιμήσεων· β)που απολαμβάνουν πρόσβαση στην αγορά της ΕΕ χωρίς τελωνειακούς δασμούς και ποσοστώσεις βάσει των γενικών διατάξεων του συστήματος γενικευμένων δασμολογικών προτιμήσεων· θεωρούνται ύλες καταγωγής κράτους ΣΟΕΣ της ΚΑΜΑ, όταν είναι ενσωματωμένες σε προϊόν που παράγεται σε αυτό το κράτος, υπό την προϋπόθεση ότι η επεξεργασία ή μεταποίηση που πραγματοποιήθηκαν υπερβαίνουν τις εργασίες που αναφέρονται στο άρθρο 9 παράγραφος 1 του παρόντος πρωτοκόλλου. 1.1.Η καταγωγή υλών από τις ενδιαφερόμενες χώρες ή εδάφη καθορίζεται σύμφωνα με τους κανόνες καταγωγής στο πλαίσιο των προτιμησιακών συμφωνιών της ΕΕ με τις εν λόγω χώρες και εδάφη και σύμφωνα με το άρθρο 30 του παρόντος πρωτοκόλλου.

1.2.Η σώρευση που προβλέπεται στην παρούσα παράγραφο δεν εφαρμόζεται: α)στις ύλες που κατά την εισαγωγή τους στην ΕΕ υπόκεινται σε δασμούς αντιντάμπινγκ ή αντισταθμιστικούς δασμούς όταν κατάγονται από χώρα που υπόκειται στους εν λόγω δασμούς αντιντάμπινγκ ή αντισταθμιστικούς δασμούς· β)στις ύλες που ταξινομούνται στις διακρίσεις του εναρμονισμένου συστήματος οι οποίες περιλαμβάνουν, στο κοινό δασμολόγιο της ΕΕ, οκταψήφιες δασμολογικές γραμμές που δεν είναι απαλλαγμένες από δασμούς, κατ’ εφαρμογήν του καθεστώτος της παραγράφου 1· γ)στα προϊόντα τόνου που ταξινομούνται στα κεφάλαια 3 και 16 του εναρμονισμένου συστήματος, τα οποία καλύπτονται από τα άρθρα 7 και 12 του κανονισμού (EΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων, και από τα κείμενα που τροποποιούν τον εν λόγω κανονισμό και τα άλλα συναφή νομοθετικά κείμενα· δ)στις ύλες που καλύπτονται από τα άρθρα 8, 22 και 29 του κανονισμού (EΕ) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων, και από τα κείμενα που τροποποιούν τον εν λόγω κανονισμό και τα άλλα συναφή νομοθετικά κείμενα. 2.Ύστερα από αίτηση κράτους ΣΟΕΣ της ΚΑΜΑ, ύλες καταγωγής χωρών ή εδαφών που αποτελούν αντικείμενο συμφωνιών ή ρυθμίσεων που προβλέπουν πρόσβαση στην αγορά της ΕΕ χωρίς δασμούς και ποσοστώσεις θεωρούνται ύλες καταγωγής κράτους ΣΟΕΣ της ΚΑΜΑ. Η αίτηση υποβάλλεται, από το κράτος ΣΟΕΣ της ΚΑΜΑ, στην ΕΕ, μέσω της Ευρωπαϊκής Επιτροπής, η οποία λαμβάνει απόφαση σχετικά με την αίτηση σύμφωνα με τις εσωτερικές της διαδικασίες. Οι ύλες αυτές δεν απαιτείται να έχουν υποστεί επαρκείς επεξεργασίες ή μεταποιήσεις, υπό τον όρο, όμως, ότι έχουν υποστεί επεξεργασίες ή μεταποιήσεις πέραν αυτών που αναφέρονται στο άρθρο 9 παράγραφος 1 του παρόντος πρωτοκόλλου. 2.1.Η καταγωγή υλών από τις ενδιαφερόμενες χώρες ή εδάφη καθορίζεται σύμφωνα με τους κανόνες καταγωγής στο πλαίσιο των προτιμησιακών συμφωνιών ή ρυθμίσεων της ΕΕ με τις εν λόγω χώρες και εδάφη και σύμφωνα με το άρθρο 30 του παρόντος πρωτοκόλλου. 2.2.Η σώρευση που προβλέπεται στην παρούσα παράγραφο δεν εφαρμόζεται στις ύλες: α)που υπάγονται στα κεφάλαια 1 έως 24 του εναρμονισμένου συστήματος ή περιλαμβάνονται στον κατάλογο προϊόντων που παρατίθεται στο παράρτημα 1 παράγραφος 1 σημείο ii) της συμφωνίας για τη γεωργία, η οποία περιλαμβάνεται στη ΓΣΔΕ του 1994, εκτός εάν οι ύλες αυτές απολαμβάνουν πρόσβαση στην αγορά της ΕΕ χωρίς δασμούς και ποσοστώσεις βάσει συμφωνίας, εκτός των ΣΟΕΣ, μεταξύ κράτους ΑΚΕ και της ΕΕ· β)που κατά την εισαγωγή τους στην ΕΕ υπόκεινται σε δασμούς αντιντάμπινγκ ή αντισταθμιστικούς δασμούς όταν κατάγονται από τη χώρα που υπόκειται στους εν λόγω δασμούς αντιντάμπινγκ ή αντισταθμιστικούς δασμούς· γ)που ταξινομούνται στις διακρίσεις του εναρμονισμένου συστήματος οι οποίες περιλαμβάνουν, στο κοινό δασμολόγιο της ΕΕ, οκταψήφιες δασμολογικές γραμμές που δεν είναι απαλλαγμένες από δασμούς, κατ’ εφαρμογήν συμφωνιών ή ρυθμίσεων που αναφέρονται στην παρούσα παράγραφο. 3.Παρά τις διατάξεις της παραγράφου 2.2 στοιχείο α), για την υποστήριξη της αφρικανικής ολοκλήρωσης, τα μέρη θα εξετάσουν κατά πόσον μπορεί μια ύλη που αναφέρεται στην παράγραφο 2.2 στοιχείο α) και είναι καταγωγής κράτους της αφρικανικής ηπείρου το οποίο δεν ανήκει στα κράτη ΑΚΕ να χρησιμοποιηθεί για σκοπούς σώρευσης που προβλέπεται στην παράγραφο 2. 4.Η παράγραφος 3 μπορεί να εφαρμοστεί μόνο με συμφωνία των μερών, στην οποία θα περιλαμβάνονται και οι ισχύοντες όροι. Εφαρμόζεται σε ύλες που απολαμβάνουν πρόσβαση στην αγορά της ΕΕ χωρίς δασμούς και ποσοστώσεις και υπό τον όρο ότι κάθε μέρος εφαρμόζει συμφωνία ελεύθερου εμπορίου σύμφωνα με τη ΓΣΔΕ του 1994 με το εν λόγω μέρος, το οποίο δεν είναι μέλος της ΑΚΕ. 5.Η ΕΕ κοινοποιεί ετησίως στη γραμματεία της ΤΕΜΑ και στο Υπουργείο Βιομηχανίας και Εμπορίου της Μοζαμβίκης τον κατάλογο των υλών και των χωρών στις οποίες εφαρμόζονται οι διατάξεις της παραγράφου 1. Τα κράτη ΣΟΕΣ της ΚΑΜΑ κοινοποιούν στην Ευρωπαϊκή Επιτροπή, σε ετήσια βάση, τις χώρες στις οποίες εφαρμόστηκε σώρευση βάσει της παραγράφου 1. 6.Τα πιστοποιητικά κυκλοφορίας εμπορευμάτων EUR.1 (πλαίσιο 7) ή οι δηλώσεις τόπου καταγωγής που εκδίδονται κατ’ εφαρμογήν: α)της παραγράφου 1, φέρουν την ακόλουθη ένδειξη: «Application of Article 6(1) of Protocol 1 of the EU-SADC EPA» β)της παραγράφου 2, φέρουν την ακόλουθη ένδειξη: «Application of Article 6(2) of Protocol 1 of the EU-SADC EPA» 7.Η σώρευση που προβλέπεται στις παραγράφους 1, 2 και 3 εφαρμόζεται μόνο υπό τον όρο ότι: α)όλες οι χώρες που συμμετέχουν στην απόκτηση του χαρακτήρα καταγωγής έχουν συνάψει συμφωνία ή διακανονισμό διοικητικής συνεργασίας μεταξύ τους που εγγυάται την ορθή εφαρμογή του παρόντος άρθρου και περιλαμβάνει αναφορά στη χρήση των σχετικών πιστοποιητικών καταγωγής·

β)τα κράτη ΣΟΕΣ της ΚΑΜΑ γνωστοποιούν στην ΕΕ, μέσω της Ευρωπαϊκής Επιτροπής, λεπτομέρειες των συμφωνιών για διοικητική συνεργασία με τις άλλες χώρες ή εδάφη που αναφέρονται στο παρόν άρθρο. Η Ευρωπαϊκή Επιτροπή δημοσιεύει στην Επίσημη Εφημερίδα της Ευρωπαϊκής Ένωσης (σειρά C) την ημερομηνία κατά την οποία η προβλεπόμενη στο παρόν άρθρο σώρευση μπορεί να εφαρμοστεί για τις χώρες ή τα εδάφη του παρόντος άρθρου που πληρούν τις αναγκαίες προϋποθέσεις. ΑΡΘΡΟ 7 Εξ ολοκλήρου παραγόμενα προϊόντα 1.Θεωρούνται ως παραγόμενα εξ ολοκλήρου στο έδαφος κράτους ΣΟΕΣ της ΚΑΜΑ ή στο έδαφος της ΕΕ: α)τα ορυκτά προϊόντα που εξορύσσονται από το έδαφός τους ή από τον θαλάσσιο πυθμένα τους· β)τα φρούτα και λαχανικά που παράγονται εκεί· γ)τα ζώντα ζώα που γεννώνται και εκτρέφονται εκεί· δ)τα προϊόντα που προέρχονται από ζώντα ζώα τα οποία εκτρέφονται εκεί· ε)τα προϊόντα που λαμβάνονται με τη σφαγή ζώων τα οποία έχουν γεννηθεί και εκτραφεί εκεί· στ)i)τα προϊόντα της θήρας ή αλιείας που ασκείται εκεί· ii) τα προϊόντα της υδατοκαλλιέργειας, όταν τα μαλακόστρακα, μαλάκια και άλλα ασπόνδυλα υδρόβια γεννώνται και εκτρέφονται εκεί από αυγά ιχθύων, προνύμφες ή γόνους· ζ)τα προϊόντα θαλάσσιας αλιείας και άλλα προϊόντα, που λαμβάνονται από τη θάλασσα εκτός των χωρικών υδάτων της ΕΕ ή κράτους ΣΟΕΣ της ΚΑΜΑ με τα σκάφη τους· η)τα προϊόντα που παράγονται επάνω στα πλοία-εργοστάσιά τους αποκλειστικά από προϊόντα που αναφέρονται στο στοιχείο ζ)· θ)τα μεταχειρισμένα είδη που έχουν συγκεντρωθεί στα κράτη αυτά και δύνανται να χρησιμοποιηθούν μόνον για την ανάκτηση πρώτων υλών, συμπεριλαμβανομένων των μεταχειρισμένων ελαστικών που χρησιμοποιούνται μόνον για αναγόμωση ή ως απορρίμματα· ι)τα απόβλητα και απορρίμματα που προέρχονται από μεταποιητικές εργασίες οι οποίες έχουν πραγματοποιηθεί εκεί· ια)τα προϊόντα που εξορύσσονται από το θαλάσσιο έδαφος ή υπέδαφος εκτός των χωρικών τους υδάτων, υπό την προϋπόθεση ότι έχουν αποκλειστικό δικαίωμα εκμετάλλευσης αυτού του εδάφους ή υπεδάφους· ιβ)τα εμπορεύματα που παράγονται εκεί αποκλειστικά από τα προϊόντα που αναφέρονται στα στοιχεία α) έως ια). 2.Οι όροι «σκάφη τους» και «πλοία-εργοστάσιά τους» στην παράγραφο 1 στοιχεία ζ) και η), ισχύουν μόνο για τα σκάφη και τα πλοία-εργοστάσια: α)που είναι νηολογημένα σε κράτος μέλος της Ευρωπαϊκής Ένωσης ή σε κράτος ΣΟΕΣ της ΚΑΜΑ· β)που φέρουν τη σημαία κράτους μέλους της ΕΕ ή κράτους ΣΟΕΣ της ΚΑΜΑ·

γ)που πληρούν έναν από τους ακόλουθους όρους: i)ανήκουν, κατά ποσοστό 50 % τουλάχιστον, σε υπηκόους κράτους μέλους της ΕΕ ή κράτους ΚΑΜΑ που έχει υπογράψει ΣΟΕΣ· ή ii)ανήκουν σε εταιρείες που έχουν την έδρα τους και τον κύριο τόπο δραστηριοτήτων τους σε κράτος μέλος της ΕΕ ή σε κράτος ΣΟΕΣ της ΚΑΜΑ και οι οποίες ανήκουν, κατά ποσοστό 50 % τουλάχιστον, σε κράτος μέλος της ΕΕ ή σε κράτος ΣΟΕΣ της ΚΑΜΑ ή σε δημόσιους οργανισμούς ή υπηκόους των εν λόγω κρατών. 3.α)Παρά τις διατάξεις της παραγράφου 2, η ΕΕ αναγνωρίζει, ύστερα από κοινοποίηση της Ναμίμπια, ότι σκάφη, γυμνά πλοία ναυλωμένα ή μισθωμένα από υπηκόους της Ναμίμπια, άλλα κράτη ΣΟΕΣ της ΚΑΜΑ ή την ΕΕ αντιμετωπίζονται ως «σκάφη της» για την άσκηση αλιευτικών δραστηριοτήτων στην αποκλειστική οικονομική ζώνη της και τα αλιεύματα που βρίσκονται σ’ αυτά θεωρούνται καταγωγής της υπό τον όρο ότι, για τους σκοπούς της παρούσας παραγράφου: i)το γυμνό σκάφος που ναυλώθηκε ή μισθώθηκε φέρει τη σημαία της Ναμίμπια, κράτους μέλους της ΕΕ ή κράτους ΣΟΕΣ της ΚΑΜΑ για τη διάρκεια της ναύλωσης ή μίσθωσης· ii)οι ποσοστώσεις βασίζονται στα καλύτερα διαθέσιμα επιστημονικά στοιχεία και στις συμβουλές του Γνωμοδοτικού Συμβουλίου Θαλάσσιων Πόρων· iii)οι κάτοχοι αλιευτικών δικαιωμάτων είναι υπήκοοι της Ναμίμπια ή οντότητες εγγεγραμμένες στο εμπορικό μητρώο της Ναμίμπια και υπό τον ουσιαστικό έλεγχό της ή κοινοπραξίες εγγεγραμμένες στο εμπορικό μητρώο της Ναμίμπια και υπό τον ουσιαστικό έλεγχό της· iv)λειτουργεί σύστημα κοινοποίησης στην Ευρωπαϊκή Επιτροπή όλων των αλιευτικών σκαφών και αναφοράς όλων των αλιευμάτων βάσει της παραγράφου 3 στοιχείο α)· v)οι υποχρεώσεις αναφοράς στις οικείες περιφερειακές οργανώσεις διαχείρισης της αλιείας εφαρμόζονται στον βαθμό που απαιτείται από τις οικείες πράξεις των προαναφερόμενων οργανώσεων· vi)όλη η εμπορική αλιεία παρακολουθείται από παρατηρητές αλιείας επί του σκάφους· vii)τα αλιεύματα εκφορτώνονται σε λιμένες της Ναμίμπια ή τίθενται υπό την επιτήρηση των τελωνειακών αρχών για καταμέτρηση και πιστοποίηση· viii)τα αλιεύματα υφίστανται επεξεργασία σε επίγειες εγκαταστάσεις της Ναμίμπια ή σε πλοία-εργοστάσια της Ναμίμπια όπως ορίζονται στην παράγραφο 2 ή σε πλοίο-εργοστάσιο όπως ορίζεται στην παράγραφο 3 στοιχείο α), στον βαθμό που το οικείο μισθωμένο ή ναυλωμένο πλοίο-εργοστάσιο είναι εκείνο που εκτελεί τις συναφείς δραστηριότητες αλιείας και του οποίου το προσωπικό αποτελείται κατά 50 τοις εκατό τουλάχιστον από υπηκόους της Ναμίμπια· ix)τα ύδατα της Ναμίμπια είναι υπό διαρκή επιτήρηση για παράνομες αλιευτικές δραστηριότητες· x)οι κινήσεις όλων των αλιευτικών σκαφών παρακολουθούνται με δορυφική τεχνολογία [σύστημα παρακολούθησης σκαφών (VMS)] και η γεωγραφική θέση όλων των αλιευμάτων είναι γνωστή· xi)οι εξαγωγές της Ναμίμπια στην ΕΕ συμμορφώνονται με τη νομοθεσία της ΕΕ για την καταπολέμηση της παράνομης, λαθραίας και άναρχης αλιείας. β)Για να επωφεληθεί από τις διατάξεις της παραγράφου 3 στοιχείο α), δύο (2) μήνες πριν από την έναρξη της αλιευτικής περιόδου, η Ναμίμπια υποβάλλει έκθεση για την εφαρμογή της παραγράφου 3 στοιχείο α) και κοινοποιεί στην Ευρωπαϊκή Επιτροπή τα σκάφη που αλιεύουν βάσει της παραγράφου 3 κατά τη συγκεκριμένη αλιευτική περίοδο. Εάν η Ναμίμπια υποβάλει την πλήρη έκθεση σχετικά με την εφαρμογή της παραγράφου 3 στοιχείο α) και κοινοποιήσει τα προαναφερόμενα σκάφη δύο (2) μήνες πριν από την έναρξη της αλιευτικής περιόδου, η Ευρωπαϊκή Επιτροπή δημοσιεύει τα στοιχεία των σκαφών που κοινοποιήθηκαν και την ημερομηνία από την οποία εφαρμόζεται στα σκάφη αυτά η παράγραφος 3 πριν από την έναρξη της αλιευτικής περιόδου. γ)Η επιτροπή τελωνείων ενημερώνεται από τη Ναμίμπια σχετικά με κάθε αλλαγή στη νομοθεσία της όσον αφορά τις αλιευτικές δραστηριότητες και κατά πόσον πληρούνται οι όροι για την εφαρμογή της παραγράφου 3 στοιχείο α) μετά τις νομοθετικές αλλαγές. δ)Η παράγραφος 3 στοιχείο α) δεν εφαρμόζεται εάν δεν έχει σταλεί κοινοποίηση στην Ευρωπαϊκή Επιτροπή σύμφωνα με την παράγραφο 3 στοιχείο β) παραπάνω ή εάν δεν έχει ενημερωθεί η επιτροπή τελωνείων σύμφωνα με την παράγραφο 3 στοιχείο γ). ε)Εάν ο αριθμός των σκαφών που αλιεύουν βάσει της παραγράφου 3 στοιχείο α) θεωρηθεί ασυνήθιστα υψηλός, σε σύγκριση με την αλιεία των προηγούμενων ετών, η Ευρωπαϊκή Επιτροπή μπορεί να θέσει το θέμα αυτό στην επιτροπή τελωνείων με σκοπό τη θέσπιση κατάλληλων μέτρων για την αντιμετώπιση της κατάστασης. στ)Καθένα από τα μέρη μπορεί να θέτει ζητήματα σχετικά με την εφαρμογή της παραγράφου 3 στοιχεία α) έως ε) στο κοινό συμβούλιο, αν η απόφαση της επιτροπής τελωνείων σχετικά με την εφαρμογή αυτών των διατάξεων δεν είναι ικανοποιητική. Όταν ένα ζήτημα αναφορικά με την εφαρμογή της παραγράφου 3 στοιχεία α) έως ε) παραπέμπεται στο κοινό συμβούλιο, το κοινό συμβούλιο καταλήγει σε απόφαση εντός εκατόν ογδόντα (180) ημερών. Εάν το κοινό συμβούλιο δεν μπορέσει να καταλήξει σε απόφαση εντός εκατόν ογδόντα (180) ημερών, αναστέλλεται η παρέκκλιση που προβλέπεται στην παράγραφο 3 έως ότου υπάρξει συμφωνία. Ένα μέρος μπορεί επίσης να αποφασίσει να παραπέμψει το ζήτημα στον μηχανισμό επίλυσης διαφορών που προβλέπεται στο ΜΕΡΟΣ ΙΙΙ της παρούσας συμφωνίας, εάν δεν βρεθεί ικανοποιητική λύση στο πλαίσιο του κοινού συμβουλίου.

ΑΡΘΡΟ 8 Επαρκώς επεξεργασμένα ή μεταποιημένα προϊόντα 1.Για τους σκοπούς του άρθρου 2 του παρόντος πρωτοκόλλου, προϊόντα που δεν έχουν παραχθεί εξ ολοκλήρου θεωρούνται επαρκώς επεξεργασμένα ή μεταποιημένα, όταν πληρούνται οι όροι που καθορίζονται στο παράρτημα II. 2.Παρά τις διατάξεις της παραγράφου 1, τα προϊόντα που απαριθμούνται στο παράρτημα ΙΙ α) μπορούν να θεωρηθούν επαρκώς επεξεργασμένα ή μεταποιημένα, για τους σκοπούς του άρθρου 2 του παρόντος πρωτοκόλλου, εάν πληρούνται οι όροι που καθορίζονται στο εν λόγω παράρτημα. 3.Οι όροι που αναφέρονται στις παραγράφους 1 και 2 ανωτέρω προβλέπουν, για όλα τα προϊόντα που καλύπτονται από την παρούσα συμφωνία, την επεξεργασία ή τη μεταποίηση που πρέπει να υφίστανται οι μη καταγόμενες ύλες που χρησιμοποιούνται για την κατασκευή των προϊόντων αυτών και εφαρμόζονται μόνο σε σχέση με αυτές τις ύλες. Συνεπώς, αν ένα προϊόν, που έχει αποκτήσει τον χαρακτήρα καταγωγής πληρώντας τους όρους που καθορίζονται είτε στο παράρτημα ΙΙ είτε στο παράρτημα ΙΙ α), χρησιμοποιείται για την κατασκευή ενός άλλου προϊόντος, οι όροι που ισχύουν για το προϊόν στο οποίο ενσωματώνεται δεν ισχύουν και ως προς το ενσωματωθέν προϊόν, και δεν λαμβάνονται υπόψη οι μη καταγόμενες ύλες που χρησιμοποιήθηκαν, ενδεχομένως, για την κατασκευή του. 4.Με την επιφύλαξη των παραγράφων 1 και 2, μη καταγόμενες ύλες οι οποίες, σύμφωνα με τους όρους του παραρτήματος ΙΙ και του παραρτήματος ΙΙ α) δεν πρέπει να χρησιμοποιούνται στην κατασκευή ενός δεδομένου προϊόντος, μπορούν ωστόσο να χρησιμοποιηθούν, υπό τον όρο ότι: α)η συνολική αξία τους δεν υπερβαίνει το 15 τοις εκατό της τιμής εκ του εργοστασίου του προϊόντος· β)με την εφαρμογή της παρούσας παραγράφου δεν σημειώνεται υπέρβαση των ποσοστών που περιέχονται στο παράρτημα ΙΙ ή στο παράρτημα ΙΙ α) για τη μέγιστη αξία των μη καταγόμενων υλών. 5.Οι διατάξεις της παραγράφου 4 δεν εφαρμόζονται στα προϊόντα των κεφαλαίων 50 έως 63 του εναρμονισμένου συστήματος. 6.Οι παράγραφοι 1 έως 5 εφαρμόζονται με την επιφύλαξη των διατάξεων του άρθρου 9 του παρόντος πρωτοκόλλου. ΑΡΘΡΟ 9 Ανεπαρκής επεξεργασία ή μεταποίηση 1.Με την επιφύλαξη της παραγράφου 2, οι ακόλουθες επεξεργασίες ή μεταποιήσεις θεωρούνται ανεπαρκείς για την απόκτηση του χαρακτήρα των προϊόντων καταγωγής, ανεξάρτητα από το αν πληρούνται οι απαιτήσεις του άρθρου 8 του παρόντος πρωτοκόλλου: α)οι εργασίες συντήρησης που εξασφαλίζουν τη διατήρηση των προϊόντων σε καλή κατάσταση κατά τη μεταφορά και αποθήκευσή τους· β)οι διαιρέσεις και συνενώσεις δεμάτων· γ)το πλύσιμο, το καθάρισμα· η αφαίρεση σκόνης, οξειδίων, ελαίων, χρωμάτων ή άλλων επικαλύψεων· δ)το σιδέρωμα ή πρεσσάρισμα κλωστοϋφαντουργικών ειδών· ε)οι απλές εργασίες βαφής και στίλβωσης· στ)η αποφλοίωση, η μερική ή ολική λεύκανση, η στίλβωση και το γυάλισμα δημητριακών και ρυζιού· ζ)οι εργασίες για τον χρωματισμό ζάχαρης και την κατασκευή κύβων ζάχαρης· η μερική ή ολική άλεση κρυσταλλικής ζάχαρης·

η)η αφαίρεση του φλοιού, των κουκουτσιών και του κελύφους φρούτων, καρπών και λαχανικών· θ)το ακόνισμα, η απλή λείανση ή ο απλός τεμαχισμός· ι)το κοσκίνισμα, η διαλογή, η ταξινόμηση, η κατάταξη, η διαβάθμιση, ο συνδυασμός· (συμπεριλαμβανομένης της σύνθεσης συνόλου ειδών)· ια)η απλή τοποθέτηση σε φιάλες, κονσέρβες, φιαλίδια, σάκους, κουτιά, η στερέωση επί λεπτοσανίδων και κάθε άλλη απλή εργασία συσκευασίας· ιβ)η επίθεση ή εκτύπωση σημάτων, ετικετών, λογοτύπων και άλλων παρόμοιων διακριτικών σημείων στα προϊόντα ή τη συσκευασία τους· ιγ)η απλή ανάμειξη προϊόντων, έστω και διαφορετικού είδους, συμπεριλαμβανομένης της απλής προσθήκης νερού ή της αραίωσης· ιδ)η ανάμειξη της ζάχαρης με οποιαδήποτε άλλη ύλη· ιε)η απλή συνένωση μερών είδους για την κατασκευή ενός πλήρους είδους ή η αποσυναρμολόγηση προϊόντων σε μέρη τους· ιστ)η αφυδάτωση ή μετουσίωση προϊόντων· ιζ)ο συνδυασμός δύο ή περισσότερων εργασιών που προβλέπονται στα στοιχεία α) έως ιστ)· ιη)η σφαγή ζώων. 2.Όλες οι εργασίες που διενεργούνται είτε στην ΕΕ είτε σε κράτη ΣΟΕΣ της ΚΑΜΑ σε συγκεκριμένο προϊόν πρέπει να εξετάζονται από κοινού, όταν πρόκειται να οριστεί αν η πραγματοποιηθείσα επεξεργασία ή μεταποίηση του προϊόντος αυτού πρέπει να θεωρηθεί ανεπαρκής κατά την έννοια της παραγράφου 1. ΑΡΘΡΟ 10 Μονάδα χαρακτηρισμού 1.Η μονάδα χαρακτηρισμού για την εφαρμογή των διατάξεων του παρόντος πρωτοκόλλου συνίσταται στο συγκεκριμένο προϊόν, που θεωρείται μονάδα βάσης για τον προσδιορισμό της κατάταξης σύμφωνα με την ονοματολογία του εναρμονισμένου συστήματος. Κατά συνέπεια: α)όταν ένα προϊόν αποτελούμενο από ομάδα ή από σύνολο συναρμολογηθέντων ειδών ταξινομείται, σύμφωνα με το εναρμονισμένο σύστημα, σε μία μόνο κλάση, το όλον αποτελεί τη μονάδα χαρακτηρισμού· β)όταν μια αποστολή αποτελείται από πανομοιότυπα προϊόντα που ταξινομούνται στην ίδια κλάση του εναρμονισμένου συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των διατάξεων του παρόντος πρωτοκόλλου. 2.Όταν, βάσει του γενικού κανόνα 5 για την ερμηνεία του εναρμονισμένου συστήματος, η συσκευασία συμπεριλαμβάνεται στο προϊόν για σκοπούς ταξινόμησης, τότε αυτή συμπεριλαμβάνεται και για τον προσδιορισμό της καταγωγής. ΑΡΘΡΟ 11

Εξαρτήματα, ανταλλακτικά και εργαλεία Τα εξαρτήματα, ανταλλακτικά και εργαλεία που παραδίδονται μαζί με ένα είδος εξοπλισμού, μηχανή, συσκευή ή όχημα και τα οποία αποτελούν μέρος του κανονικού τους εξοπλισμού και συμπεριλαμβάνονται στην τιμή του τελευταίου ή δεν τιμολογούνται ξεχωριστά, θεωρούνται ότι αποτελούν σύνολο με το εν λόγω είδος εξοπλισμού, τη μηχανή, τη συσκευή ή το όχημα. ΑΡΘΡΟ 12 Συνδυασμοί προϊόντων Κατά την έννοια του γενικού κανόνα 3 για την ερμηνεία του εναρμονισμένου συστήματος, οι συνδυασμοί προϊόντων θεωρούνται καταγόμενα προϊόντα όταν όλα τα συστατικά μέρη τους είναι καταγόμενα προϊόντα. Ωστόσο, όταν ο συνδυασμός προϊόντων αποτελείται από καταγόμενα προϊόντα και μη καταγόμενα προϊόντα θεωρείται στο σύνολό του καταγόμενος, υπό τον όρο ότι η αξία των μη καταγόμενων προϊόντων δεν υπερβαίνει το 15 τοις εκατό της τιμής εκ του εργοστασίου του συνδυασμού. ΑΡΘΡΟ 13 Ουδέτερα στοιχεία Για να προσδιοριστεί κατά πόσον ένα προϊόν έχει χαρακτήρα καταγωγής, δεν είναι αναγκαίο να καθορίζεται η καταγωγή των κατωτέρω στοιχείων που ενδέχεται να χρησιμοποιήθηκαν στην κατασκευή του: α)της ηλεκτρικής ενέργειας και των καυσίμων· β)των εγκαταστάσεων και του εξοπλισμού· γ)των μηχανημάτων και εργαλείων· δ)των προϊόντων που δεν υπεισέρχονται ή δεν πρόκειται να υπεισέλθουν στην τελική σύνθεση του προϊόντος. ΤΙΤΛΟΣ III ΕΔΑΦΙΚΕΣ ΠΡΟΫΠΟΘΕΣΕΙΣ ΑΡΘΡΟ 14 Αρχή της εδαφικότητας 1.Με την επιφύλαξη των άρθρων 3, 4, 5 και 6 του παρόντος πρωτοκόλλου και της παραγράφου 3, οι όροι του τίτλου II σχετικά με την απόκτηση του χαρακτήρα καταγωγής πρέπει να πληρούνται ανελλιπώς στο κράτος ΣΟΕΣ της ΚΑΜΑ ή στην ΕΕ. 2.Με την επιφύλαξη των άρθρων 3, 4, 5 και 6 του παρόντος πρωτοκόλλου, αν καταγόμενα εμπορεύματα, που έχουν εξαχθεί από κράτος ΣΟΕΣ της ΚΑΜΑ ή από την ΕΕ προς άλλη χώρα, επανεισαχθούν, πρέπει να θεωρούνται μη καταγόμενα, εκτός εάν μπορεί να αποδειχθεί κατά τρόπο ικανοποιητικό για τις τελωνειακές αρχές ότι: α)τα επανεισαγόμενα εμπορεύματα είναι τα ίδια με τα εμπορεύματα που εξήχθησαν· και β)δεν έχουν υποστεί καμία εργασία πέραν εκείνων που ήταν αναγκαίες για τη διατήρησή τους σε καλή κατάσταση, ενόσω βρίσκονταν στην εν λόγω χώρα ή κατά την εξαγωγή τους.

3.Η απόκτηση του χαρακτήρα καταγωγής σύμφωνα με τους όρους του τίτλου II δεν επηρεάζεται από ενδεχόμενη επεξεργασία ή μεταποίηση που πραγματοποιήθηκε εκτός της ΕΕ ή των κρατών ΣΟΕΣ της ΚΑΜΑ σε ύλες οι οποίες είχαν εξαχθεί από την ΕΕ ή κράτη ΣΟΕΣ της ΚΑΜΑ και επανεισήχθησαν στη συνέχεια, υπό τον όρο ότι: α)οι εν λόγω ύλες είχαν παραχθεί εξ ολοκλήρου στην ΕΕ ή σε κράτος ΣΟΕΣ της ΚΑΜΑ ή είχαν υποστεί, πριν από την εξαγωγή τους, επεξεργασία ή μεταποίηση πέρα από τις εργασίες που απαριθμούνται στο άρθρο 9 του παρόντος πρωτοκόλλου· και β)μπορεί να αποδειχθεί κατά τρόπο ικανοποιητικό για τις τελωνειακές αρχές ότι: i)τα επανεισαγόμενα εμπορεύματα προέκυψαν από την επεξεργασία ή τη μεταποίηση των υλών που εξήχθησαν· και ii)η συνολική προστιθέμενη αξία που αποκτήθηκε εκτός της ΕΕ ή του κράτους ΣΟΕΣ της ΚΑΜΑ με την εφαρμογή των διατάξεων του παρόντος άρθρου δεν υπερβαίνει το 10 % της τιμής εκ του εργοστασίου του τελικού προϊόντος στο οποίο ζητείται να αποδοθεί ο χαρακτήρας καταγωγής. 4.Για τους σκοπούς της παραγράφου 3, οι όροι που αναφέρονται στον τίτλο II και αφορούν την απόκτηση του χαρακτήρα καταγωγής, δεν ισχύουν όσον αφορά τις επεξεργασίες ή μεταποιήσεις που πραγματοποιούνται εκτός της ΕΕ ή των κρατών ΣΟΕΣ της ΚΑΜΑ. Εντούτοις, όταν για τη διαπίστωση του χαρακτήρα καταγωγής του αντίστοιχου τελικού προϊόντος, εφαρμόζεται κανόνας που παρατίθεται στον πίνακα του παραρτήματος II ή του παραρτήματος ΙΙ α) και καθορίζει τη μέγιστη αξία όλων των μη καταγόμενων υλών, η συνολική αξία των μη καταγόμενων υλών που ενσωματώνονται στο έδαφος του ενδιαφερόμενου μέρους και η συνολική προστιθέμενη αξία που αποκτήθηκε εκτός της ΕΕ ή του κράτους ΣΟΕΣ της ΚΑΜΑ κατ’ εφαρμογή των διατάξεων του παρόντος άρθρου, πρέπει να μην υπερβαίνουν, αθροιστικά, το προβλεπόμενο ποσοστό. 5.Για τους σκοπούς των διατάξεων των παραγράφων 3 και 4, ως «συνολική προστιθέμενη αξία» νοείται το σύνολο του κόστους που προκύπτει εκτός της ΕΕ ή του κράτους ΣΟΕΣ της ΚΑΜΑ, συμπεριλαμβανομένης της αξίας των υλών που ενσωματώνονται εκεί. 6.Οι διατάξεις των παραγράφων 3 και 4 δεν εφαρμόζονται όσον αφορά τα προϊόντα που δεν πληρούν τους όρους που προβλέπονται στον πίνακα του παραρτήματος II ή του παραρτήματος ΙΙ α) ή τα οποία μπορεί να θεωρηθεί ότι έχουν υποστεί επαρκή επεξεργασία ή μεταποίηση μόνον κατ’ εφαρμογή του γενικού περιθωρίου του άρθρου 8 παράγραφος 4 του παρόντος πρωτοκόλλου. 7.Οι διατάξεις των παράγραφων 3 και 4 δεν εφαρμόζονται όσον αφορά τα προϊόντα των κεφαλαίων 50 έως 63 του εναρμονισμένου συστήματος. 8.Οι επεξεργασίες ή μεταποιήσεις που πραγματοποιούνται εκτός της ΕΕ ή κρατών ΣΟΕΣ της ΚΑΜΑ και καλύπτονται από τις διατάξεις του παρόντος άρθρου πραγματοποιούνται υπό τους όρους του καθεστώτος τελειοποίησης προς επανεισαγωγή ή παρόμοιου συστήματος. ΑΡΘΡΟ 15 Μη αλλοίωση 1.Τα προϊόντα που εκτελωνίζονται για εγχώρια χρήση σε ένα μέρος είναι τα ίδια προϊόντα με εκείνα που εξάγονται από το άλλο μέρος από το οποίο θεωρείται ότι κατάγονται. Δεν έχουν αλλοιωθεί ή μεταποιηθεί με οποιονδήποτε τρόπο ούτε έχουν υποστεί καμία εργασία πέραν εκείνων που ήταν αναγκαίες για τη διατήρησή τους σε καλή κατάσταση, για την προσθήκη ή τοποθέτηση σήματος, ετικέτας, σφραγίδας ή τυχόν τεκμηρίωσης για την εξασφάλιση της συμμόρφωσης με ειδικές εσωτερικές απαιτήσεις του εισάγοντος μέρους, πριν εκτελωνιστούν για εγχώρια χρήση. 2.Η αποθήκευση προϊόντων ή φορτίων αποστολής επιτρέπεται με την προϋπόθεση ότι παραμένουν υπό τελωνειακή επιτήρηση στη χώρα ή στις χώρες διαμετακόμισης. 3.Με την επιφύλαξη των διατάξεων του τίτλου V, η κατάτμηση του φορτίου αποστολής επιτρέπεται εφόσον πραγματοποιείται από τον εξαγωγέα ή υπ’ ευθύνη του, υπό τον όρο ότι τα εμπορεύματα παραμένουν υπό τελωνειακή επιτήρηση στη χώρα ή στις χώρες κατάτμησης του φορτίου αποστολής. 4.Θεωρείται ότι τηρούνται οι διατάξεις των παραγράφων 1 έως 3, εκτός εάν οι τελωνειακές αρχές έχουν λόγους να πιστεύουν το αντίθετο· σε αυτές τις περιπτώσεις, οι τελωνειακές αρχές μπορούν να ζητούν από τον διασαφιστή να αποδείξει τη συμμόρφωση· για την απόδειξη μπορεί να χρησιμοποιηθεί οποιοδήποτε μέσο, συμπεριλαμβανομένων των συμβάσεων μεταφοράς, όπως φορτωτικές ή πραγματικά ή απτά αποδεικτικά στοιχεία που βασίζονται στη σήμανση ή την αρίθμηση συσκευασιών ή κάθε αποδεικτικό στοιχείο που συνδέεται με τα εμπορεύματα καθαυτά. ΑΡΘΡΟ 16 Λογιστικός διαχωρισμός 1.Όταν η διατήρηση χωριστών αποθεμάτων καταγόμενων και μη καταγόμενων ανταλλάξιμων υλών συνεπάγεται υψηλό κόστος ή σημαντικές δυσκολίες, οι τελωνειακές αρχές δύνανται, με γραπτή αίτηση των ενδιαφερομένων, να επιτρέπουν την εφαρμογή της μεθόδου του λεγόμενου «λογιστικού διαχωρισμού» (η «μέθοδος») για τη διαχείριση αυτών των αποθεμάτων. 2.Η μέθοδος διασφαλίζει ότι, ανά πάσα στιγμή, ο αριθμός των παραγόμενων προϊόντων που θα ήταν δυνατό να θεωρηθούν καταγωγής κράτους ΣΟΕΣ της ΚΑΜΑ ή καταγωγής ΕΕ είναι ίδιος με αυτόν που θα είχε προκύψει αν είχε υπάρξει φυσικός διαχωρισμός των αποθεμάτων.

3.Οι τελωνειακές αρχές δύνανται να εξαρτούν τη χορήγηση της άδειας της παραγράφου 1 από την πλήρωση των όρων που κρίνονται αναγκαίοι. 4.Η μέθοδος εφαρμόζεται, η δε εφαρμογή της καταγράφεται, βάσει των γενικών λογιστικών αρχών που ισχύουν στη χώρα κατασκευής του προϊόντος. 5.Ο δικαιούχος της μεθόδου μπορεί να εκδίδει ή να ζητεί την έκδοση πιστοποιητικών καταγωγής, κατά περίπτωση, για την ποσότητα των προϊόντων που δύνανται να θεωρούνται καταγόμενα. Εάν το ζητήσουν οι τελωνειακές αρχές, ο δικαιούχος υποβάλλει δήλωση για τον τρόπο διαχείρισης των ποσοτήτων. 6.Οι τελωνειακές αρχές παρακολουθούν τη χρήση της άδειας και δύνανται να την ανακαλούν, εφόσον ο δικαιούχος τη χρησιμοποιεί κατά μη δέοντα τρόπο ή δεν πληροί οποιονδήποτε από τους λοιπούς όρους που παρατίθενται στο παρόν πρωτόκολλο. 7.Για τους σκοπούς της παραγράφου 1, με τον όρο «ανταλλάξιμες ύλες» νοούνται οι ύλες του ίδιου είδους και της ίδιας εμπορικής ποιότητας, που έχουν τα ίδια τεχνικά και φυσικά χαρακτηριστικά και οι οποίες δεν μπορούν να διακριθούν η μία από την άλλη ως προς τον καθορισμό της καταγωγής. ΑΡΘΡΟ 17 Αποστολή ζάχαρης Η μεταφορά διά θαλάσσης, μεταξύ των εδαφών των μερών, ακατέργαστης ζάχαρης χωρίς προσθήκη αρωματικών ή χρωστικών ουσιών, που προορίζεται για περαιτέρω εξευγενισμό, των διακρίσεων 1701.12, 1701.13 και 1701.14 του εναρμονισμένου συστήματος, διαφορετικής καταγωγής, επιτρέπεται, χωρίς να φυλάσσεται η ζάχαρη σε χωριστές αποθήκες. Διασφαλίζεται ότι οι ποσότητες της εν λόγω ζάχαρης που θα μπορούσαν να θεωρηθούν καταγόμενες είναι ίδιες με τις ποσότητες που θα είχαν δηλωθεί για εισαγωγή αν φυλασσόταν η ζάχαρη σε χωριστές αποθήκες. Ο τελευταίος λιμένας φόρτωσης θα πρέπει να ανήκει σε έδαφος κράτους ΣΟΕΣ της ΑΚΕ. ΑΡΘΡΟ 18 Εκθέσεις 1.Προϊόντα καταγωγής που αποστέλλονται για να συμμετάσχουν σε έκθεση σε χώρα ή έδαφος άλλο από αυτά που αναφέρονται στα άρθρα 4 και 6 του παρόντος πρωτοκόλλου με τα οποία ισχύει η σώρευση και πωλούνται μετά την έκθεση για να εισαχθούν στην ΕΕ ή σε κράτος ΣΟΕΣ της ΚΑΜΑ εμπίπτουν κατά την εισαγωγή στις διατάξεις της παρούσας συμφωνίας, υπό την προϋπόθεση ότι αποδεικνύεται κατά τρόπο ικανοποιητικό για τις τελωνειακές αρχές ότι: α)ο εξαγωγέας απέστειλε τα προϊόντα αυτά από κράτος ΣΟΕΣ της ΚΑΜΑ ή από την ΕΕ στη χώρα στην οποία πραγματοποιήθηκε η έκθεση και τα παρουσίασε εκεί· β)τα προϊόντα πωλήθηκαν ή διατέθηκαν κατ’ άλλο τρόπο από τον εν λόγω εξαγωγέα σε άτομο σε ένα κράτος ΣΟΕΣ της ΚΑΜΑ ή στην ΕΕ· γ)τα προϊόντα απεστάλησαν, κατά τη διάρκεια της έκθεσης ή αμέσως μετά, στην κατάσταση στην οποία είχαν αποσταλεί στην έκθεση· και δ)τα προϊόντα, από τη στιγμή που απεστάλησαν στην έκθεση, δεν χρησιμοποιήθηκαν για σκοπούς άλλους από την επίδειξή τους στην έκθεση. 2.Πρέπει να εκδίδεται ή να συντάσσεται, σύμφωνα με τις διατάξεις του τίτλου ΙV, πιστοποιητικό καταγωγής και να υποβάλλεται στις τελωνειακές αρχές της χώρας εισαγωγής κατά τον συνήθη τρόπο. Στο πιστοποιητικό πρέπει να αναγράφεται η ονομασία και η διεύθυνση της έκθεσης. Είναι δυνατόν να ζητούνται, όπου κρίνεται αναγκαίο, συμπληρωματικές έγγραφες αποδείξεις σχετικά με τις συνθήκες υπό τις οποίες εκτέθηκαν τα προϊόντα. 3.Η παράγραφος 1 εφαρμόζεται για κάθε έκθεση εμπορικού, βιομηχανικού, γεωργικού ή βιοτεχνικού χαρακτήρα, εμποροπανήγυρη ή παρόμοια δημόσια εκδήλωση που δεν διοργανώνεται για ιδιωτικούς σκοπούς σε καταστήματα ή εμπορικούς χώρους με σκοπό την πώληση αλλοδαπών προϊόντων και κατά τη διάρκεια της οποίας τα προϊόντα παραμένουν υπό τελωνειακό έλεγχο. ΤΙΤΛΟΣ IV ΠΙΣΤΟΠΟΙΗΤΙΚΟ ΚΑΤΑΓΩΓΗΣ ΑΡΘΡΟ 19

Γενικές απαιτήσεις 1.Προϊόντα καταγωγής κράτους ΣΟΕΣ της ΚΑΜΑ, κατά την εισαγωγή τους στην ΕΕ, και προϊόντα καταγωγής ΕΕ, κατά την εισαγωγή τους σε κράτος ΣΟΕΣ της ΚΑΜΑ, υπάγονται στις διατάξεις της παρούσας συμφωνίας, εφόσον προσκομιστεί ένα από τα ακόλουθα έγγραφα: α)στις περιπτώσεις που ορίζονται στο άρθρο 24 παράγραφος 1 του παρόντος πρωτοκόλλου, δήλωση η οποία εφεξής αποκαλείται «δήλωση τόπου καταγωγής», την οποία αναγράφει ο εξαγωγέας στο τιμολόγιο, στο δελτίο παράδοσης ή σε κάθε άλλο εμπορικό έγγραφο που περιγράφει τα σχετικά προϊόντα με επαρκείς λεπτομέρειες, ώστε να είναι δυνατή η εξακρίβωση της ταυτότητάς τους. Το κείμενο της δήλωσης τόπου καταγωγής παρατίθεται στο παράρτημα IV· ή β)πιστοποιητικό κυκλοφορίας EUR.1, του οποίου υπόδειγμα παρατίθεται στο παράρτημα III. 2.Παρά τις διατάξεις της παραγράφου 1, στις περιπτώσεις που αναφέρονται στο άρθρο 29 του παρόντος πρωτοκόλλου, προϊόντα καταγωγής κατά την έννοια του παρόντος πρωτοκόλλου εμπίπτουν στην παρούσα συμφωνία χωρίς να είναι αναγκαία η υποβολή κανενός από τα προαναφερθέντα έγγραφα. 3.Για την εφαρμογή των διατάξεων του παρόντος τίτλου, οι εξαγωγείς πρέπει να επιδιώκουν να χρησιμοποιούν κοινή γλώσσα για τα κράτη ΣΟΕΣ της ΚΑΜΑ και την ΕΕ. ΑΡΘΡΟ 20 Διαδικασία έκδοσης πιστοποιητικού κυκλοφορίας εμπορευμάτων EUR.1 1.Το πιστοποιητικό κυκλοφορίας ΕUR.1 εκδίδεται από τις τελωνειακές αρχές της χώρας εξαγωγής ύστερα από γραπτή αίτηση, που υποβάλλεται από τον εξαγωγέα ή, με ευθύνη του εξαγωγέα, από τον εξουσιοδοτημένο αντιπρόσωπό του. 2.Για τον σκοπό αυτό, ο εξαγωγέας ή ο εξουσιοδοτημένος αντιπρόσωπός του συμπληρώνουν το πιστοποιητικό κυκλοφορίας EUR.1 και την αίτηση, των οποίων υποδείγματα παρατίθενται στο παράρτημα ΙΙΙ. Τα έντυπα αυτά συμπληρώνονται σύμφωνα με τις διατάξεις του παρόντος πρωτοκόλλου. Εάν τα έντυπα είναι χειρόγραφα, πρέπει να συμπληρωθούν με μελάνι και ευανάγνωστους χαρακτήρες. Η περιγραφή των προϊόντων πρέπει να δίνεται στο πλαίσιο που προορίζεται για τον σκοπό αυτό χωρίς να παρεμβάλλονται κενές σειρές. Όταν στο πλαίσιο υπάρχουν κενές γραμμές, πρέπει να σύρεται οριζόντια γραμμή κάτω από την τελευταία γραμμή της περιγραφής και να διαγραμμίζεται ο κενός χώρος. 3.Ο εξαγωγέας που ζητεί την έκδοση πιστοποιητικού κυκλοφορίας εμπορευμάτων EUR.1 πρέπει να είναι σε θέση να υποβάλει, ανά πάσα στιγμή, εάν του ζητηθεί από τις τελωνειακές αρχές της χώρας εξαγωγής στην οποία εκδίδεται το πιστοποιητικό κυκλοφορίας EUR.1, κάθε κατάλληλο έγγραφο για την απόδειξη του χαρακτήρα καταγωγής των σχετικών προϊόντων καθώς και της τήρησης των λοιπών όρων του παρόντος πρωτοκόλλου. 4.Πιστοποιητικό κυκλοφορίας EUR.1 εκδίδεται από τις τελωνειακές αρχές ενός κράτους μέλους της ΕΕ ή ενός κράτους ΣΟΕΣ της ΚΑΜΑ, εάν τα σχετικά προϊόντα μπορούν να θεωρηθούν προϊόντα καταγωγής ΕΕ ή κράτους ΣΟΕΣ της ΚΑΜΑ ή μίας από τις υπόλοιπες χώρες ή ενός από τα υπόλοιπα εδάφη που αναφέρονται στο άρθρο 4 του παρόντος πρωτοκόλλου και πληρούν τις λοιπές διατάξεις του παρόντος πρωτοκόλλου. 5.Οι τελωνειακές αρχές που εκδίδουν τα σχετικά πιστοποιητικά λαμβάνουν όλα τα αναγκαία μέτρα για την επαλήθευση του χαρακτήρα καταγωγής των προϊόντων και της εκπλήρωσης των λοιπών διατάξεων του παρόντος πρωτοκόλλου. Για τον σκοπό αυτό, οι εν λόγω αρχές έχουν το δικαίωμα να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών βιβλίων του εξαγωγέα καθώς και οποιονδήποτε άλλον έλεγχο κρίνουν αναγκαίο. Οι τελωνειακές αρχές έκδοσης εξασφαλίζουν επίσης την ορθή συμπλήρωση των εντύπων που αναφέρονται στην παράγραφο 2. Ιδίως, ελέγχουν αν ο χώρος που προορίζεται για την περιγραφή των προϊόντων έχει συμπληρωθεί κατά τρόπο που να αποκλείει οποιαδήποτε πιθανότητα δολίων προσθηκών. 6.Η ημερομηνία έκδοσης του πιστοποιητικού κυκλοφορίας εμπορευμάτων EUR.1 αναγράφεται στο πλαίσιο 11 του πιστοποιητικού. 7.Πιστοποιητικό κυκλοφορίας εμπορευμάτων EUR.1 εκδίδεται από τις τελωνειακές αρχές και τίθεται στη διάθεση του εξαγωγέα, μόλις πραγματοποιηθεί ή εξασφαλιστεί πραγματική εξαγωγή. ΑΡΘΡΟ 21 Εκ των υστέρων έκδοση πιστοποιητικού κυκλοφορίας εμπορευμάτων ΕUR.1 1.Παρά τις διατάξεις του άρθρου 20 παράγραφος 7 του παρόντος πρωτοκόλλου, το πιστοποιητικό κυκλοφορίας EUR.1 μπορεί, σε εξαιρετικές περιπτώσεις, να εκδίδεται μετά την εξαγωγή των προϊόντων τα οποία αφορά, αν: α)δεν είχε εκδοθεί κατά τη στιγμή της εξαγωγής συνεπεία λαθών, ακουσίων παραλείψεων ή ειδικών περιστάσεων· ή β)αποδεικνύεται κατά τρόπο ικανοποιητικό για τις τελωνειακές αρχές ότι εκδόθηκε πιστοποιητικό κυκλοφορίας EUR.1, το οποίο δεν έγινε δεκτό κατά την εισαγωγή για τεχνικούς λόγους.

2.Για την εφαρμογή της παραγράφου 1, ο εξαγωγέας στην αίτησή του πρέπει να αναφέρει τον τόπο και την ημερομηνία της εξαγωγής των προϊόντων τα οποία αφορά το πιστοποιητικό κυκλοφορίας EUR.1, καθώς και τους λόγους για τους οποίους υποβάλλει την αίτηση. 3.Οι τελωνειακές αρχές είναι δυνατόν να εκδώσουν εκ των υστέρων πιστοποιητικό κυκλοφορίας EUR.1, μόνον αφού επαληθεύσουν ότι τα στοιχεία που περιέχονται στην αίτηση του εξαγωγέα ανταποκρίνονται σε εκείνα του αντίστοιχου φακέλου. 4.Τα πιστοποιητικά κυκλοφορίας EUR.1 που εκδίδονται εκ των υστέρων φέρουν την ακόλουθη φράση στην αγγλική γλώσσα: «ISSUED RETROSPECTIΝELY» ή στην πορτογαλική γλώσσα: «EMITIDO A POSTERIORI». 5.Η φράση που αναφέρεται στην παράγραφο 4 γράφεται στο πλαίσιο 7 του πιστοποιητικού κυκλοφορίας EUR.1. ΑΡΘΡΟ 22 Έκδοση αντιγράφου του πιστοποιητικού κυκλοφορίας ΕUR.1 1.Σε περίπτωση κλοπής, απώλειας ή καταστροφής ενός πιστοποιητικού EUR.1, ο εξαγωγέας μπορεί να ζητήσει από τις τελωνειακές αρχές που το εξέδωσαν αντίγραφο που συμπληρώνεται βάσει των εγγράφων εξαγωγής που κατέχουν. 2.Το αντίγραφο που εκδίδεται με τον τρόπο αυτό φέρει την ακόλουθη ένδειξη στην αγγλική γλώσσα: “DUPLICATE” ή στην πορτογαλική γλώσσα: «SEGUNDA VIA». 3.Η φράση που αναφέρεται στην παράγραφο 2 γράφεται στο πλαίσιο 7 του αντιγράφου του πιστοποιητικού κυκλοφορίας EUR.1. 4.Το αντίγραφο, που πρέπει να φέρει την ημερομηνία έκδοσης του πρωτότυπου πιστοποιητικού κυκλοφορίας εμπορευμάτων EUR.1, αρχίζει να ισχύει από την εν λόγω ημερομηνία. ΑΡΘΡΟ 23 Έκδοση πιστοποιητικού κυκλοφορίας εμπορευμάτων EUR.1 βάσει προηγουμένως εκδοθέντος ή συνταχθέντος πιστοποιητικού καταγωγής Όταν προϊόντα καταγωγής υφίστανται έλεγχο εκ μέρους τελωνείου κράτους ΣΟΕΣ της ΚΑΜΑ ή τελωνείου της ΕΕ, είναι δυνατή η αντικατάσταση του πρωτότυπου πιστοποιητικού καταγωγής από ένα ή περισσότερα πιστοποιητικά κυκλοφορίας ΕUR.1, με σκοπό την αποστολή όλων ή ορισμένων από τα προϊόντα αυτά αλλού στα κράτη ΣΟΕΣ της ΚΑΜΑ ή στο εσωτερικό της ΕΕ. Τα πιστοποιητικά κυκλοφορίας εμπορευμάτων EUR.1 αντικατάστασης εκδίδονται από το τελωνείο στου οποίου τον έλεγχο τίθενται τα προϊόντα και θεωρούνται από την τελωνειακή αρχή υπό της οποίας τον έλεγχο έχουν τεθεί τα προϊόντα. ΑΡΘΡΟ 24

Όροι για τη σύνταξη δήλωσης τόπου καταγωγής 1.Η δήλωση τόπου καταγωγής που αναφέρεται στο άρθρο 19 παράγραφος 1 στοιχείο α) του παρόντος πρωτοκόλλου μπορεί να συνταχθεί: α)από εγκεκριμένο εξαγωγέα κατά την έννοια του άρθρου 25 του παρόντος πρωτοκόλλου· ή β)από οποιονδήποτε εξαγωγέα στην περίπτωση φορτίων αποστολής που αποτελούνται από ένα ή περισσότερα δέματα, τα οποία περιέχουν προϊόντα καταγωγής, των οποίων η συνολική αξία δεν υπερβαίνει τα 6 000 EUR. 2.Μπορεί να συντάσσεται δήλωση τόπου καταγωγής αν τα σχετικά προϊόντα μπορούν να θεωρηθούν προϊόντα καταγωγής κράτους ΣΟΕΣ της ΚΑΜΑ ή κράτους της ΕΕ ή μίας από τις άλλες χώρες ή εδάφη που αναφέρονται στο άρθρο 4 του παρόντος πρωτοκόλλου, και πληρούν τις λοιπές απαιτήσεις του παρόντος πρωτοκόλλου. 3.Ο εξαγωγέας που συντάσσει δήλωση τόπου καταγωγής πρέπει να είναι σε θέση ανά πάσα στιγμή να προσκομίσει, εάν του ζητηθεί από τις τελωνειακές αρχές της χώρας εξαγωγής, όλα τα κατάλληλα έγγραφα που αποδεικνύουν τον χαρακτήρα καταγωγής των εν λόγω προϊόντων καθώς και την τήρηση των λοιπών απαιτήσεων του παρόντος πρωτοκόλλου. 4.Ο εξαγωγέας συντάσσει δήλωση τόπου καταγωγής με δακτυλογράφηση ή με εκτύπωση στο τιμολόγιο, το δελτίο παράδοσης ή άλλο εμπορικό έγγραφο της δήλωσης της οποίας το κείμενο παρατίθεται στο παράρτημα IV του παρόντος πρωτοκόλλου, σε μια από τις γλώσσες που χρησιμοποιούνται στο εν λόγω παράρτημα και σύμφωνα με τις διατάξεις της εθνικής νομοθεσίας της χώρας εξαγωγής. Αν η δήλωση είναι χειρόγραφη, πρέπει να γράφεται με μελάνι και με ευανάγνωστους χαρακτήρες. 5.Οι δηλώσεις τόπου καταγωγής φέρουν σε πρωτότυπο την ιδιόχειρη υπογραφή του εξαγωγέα. Ωστόσο, δεν απαιτείται από εγκεκριμένο εξαγωγέα, κατά την έννοια του άρθρου 25 του παρόντος πρωτοκόλλου, να υπογράφει τέτοιες δηλώσεις, υπό τον όρο ότι παρέχει στις τελωνειακές αρχές της χώρας εξαγωγής γραπτή ανάληψη υποχρέωσης ότι αποδέχεται την πλήρη ευθύνη για κάθε δήλωση τόπου καταγωγής η οποία φαίνεται ότι φέρει τη χειρόγραφη υπογραφή του. 6.Η δήλωση τόπου καταγωγής μπορεί να συντάσσεται από τον εξαγωγέα κατά την εξαγωγή των προϊόντων τα οποία αφορά ή μετά την εξαγωγή, υπό τον όρο ότι αυτή προσκομίζεται στη χώρα εισαγωγής το αργότερο δύο (2) έτη μετά την εισαγωγή των προϊόντων τα οποία αφορά. ΑΡΘΡΟ 25 Εγκεκριμένος εξαγωγέας 1.Οι τελωνειακές αρχές της χώρας εξαγωγής μπορούν να επιτρέπουν σε κάθε εξαγωγέα που πραγματοποιεί συχνές αποστολές προϊόντων βάσει των διατάξεων εμπορικής συνεργασίας της παρούσας συμφωνίας, να συντάσσει δηλώσεις τόπου καταγωγής ανεξάρτητα από την αξία των σχετικών προϊόντων. Ο εξαγωγέας που επιδιώκει την έκδοση τέτοιας άδειας πρέπει να προσφέρει στις τελωνειακές αρχές όλες τις αναγκαίες εγγυήσεις για την επαλήθευση του χαρακτήρα καταγωγής των προϊόντων καθώς και της τήρησης των λοιπών διατάξεων του παρόντος πρωτοκόλλου. 2.Οι τελωνειακές αρχές μπορούν να παρέχουν το καθεστώς του εγκεκριμένου εξαγωγέα, υπό οιεσδήποτε προϋποθέσεις κρίνουν αναγκαίες. 3.Οι τελωνειακές αρχές χορηγούν στον εγκεκριμένο εξαγωγέα αριθμό άδειας του τελωνείου ο οποίος αναγράφεται στη δήλωση τόπου καταγωγής. 4.Οι τελωνειακές αρχές παρακολουθούν τη χρήση της άδειας από τον εγκεκριμένο εξαγωγέα. 5.Οι τελωνειακές αρχές μπορούν να ανακαλέσουν την άδεια ανά πάσα στιγμή. Την ανακαλούν όταν ο εγκεκριμένος εξαγωγέας δεν παρέχει πλέον τις εγγυήσεις που αναφέρονται στην παράγραφο 1, δεν πληροί τους όρους που αναφέρονται στην παράγραφο 2 ή δεν χρησιμοποιεί ορθά την άδεια. ΑΡΘΡΟ 26 Διάρκεια ισχύος του πιστοποιητικού καταγωγής 1.Το πιστοποιητικό καταγωγής ισχύει για δέκα (10) μήνες από την ημερομηνία έκδοσής του στη χώρα εξαγωγής και πρέπει να υποβάλλεται στις τελωνειακές αρχές της χώρας εισαγωγής εντός του εν λόγω χρονικού διαστήματος. 2.Τα πιστοποιητικά καταγωγής που κατατίθενται στις τελωνειακές αρχές της χώρας εισαγωγής μετά την παρέλευση της προθεσμίας υποβολής που προβλέπεται στην παράγραφο 1, μπορούν να γίνονται δεκτά για την εφαρμογή του προτιμησιακού καθεστώτος, όταν η αδυναμία υποβολής των πιστοποιητικών αυτών εντός της καθορισμένης προθεσμίας οφείλεται σε εξαιρετικές περιστάσεις.

3.Σε άλλες περιπτώσεις εκπρόθεσμης υποβολής, οι τελωνειακές αρχές της χώρας εισαγωγής μπορούν να αποδέχονται τα πιστοποιητικά καταγωγής όταν τα προϊόντα έχουν προσκομιστεί πριν από την εν λόγω προθεσμία. ΑΡΘΡΟ 27 Υποβολή πιστοποιητικού καταγωγής Τα πιστοποιητικά καταγωγής υποβάλλονται στις τελωνειακές αρχές της χώρας εισαγωγής σύμφωνα με τις διαδικασίες που ισχύουν στην εν λόγω χώρα. Οι εν λόγω αρχές έχουν τη δυνατότητα να ζητούν μετάφραση του πιστοποιητικού καταγωγής. Έχουν επίσης τη δυνατότητα να ζητούν να συνοδεύεται η διασάφηση εισαγωγής από δήλωση του εισαγωγέα με την οποία να βεβαιώνεται ότι τα προϊόντα πληρούν τους όρους που απαιτούνται για την εφαρμογή της παρούσας συμφωνίας. ΑΡΘΡΟ 28 Εισαγωγή με τμηματικές αποστολές Όταν, μετά από αίτηση του εισαγωγέα και υπό τις προϋποθέσεις που καθορίζονται από τις τελωνειακές αρχές της χώρας εισαγωγής, αποσυναρμολογημένα ή μη συναρμολογημένα προϊόντα κατά την έννοια του γενικού κανόνα 2 στοιχείο α) για την ερμηνεία του εναρμονισμένου συστήματος, που υπάγονται στα τμήματα XVI και XVII ή στις κλάσεις 7308 και 9406 του εναρμονισμένου συστήματος, εισάγονται με τμηματικές αποστολές, υποβάλλεται γι’ αυτά ενιαίο πιστοποιητικό καταγωγής στις τελωνειακές αρχές κατά την εισαγωγή της πρώτης τμηματικής αποστολής. ΑΡΘΡΟ 29 Απαλλαγή από την υποχρέωση προσκόμισης πιστοποιητικού καταγωγής 1.Γίνονται δεκτά ως καταγόμενα προϊόντα, χωρίς να απαιτείται η κατάθεση πιστοποιητικού καταγωγής, τα προϊόντα που αποστέλλονται υπό μορφή μικροδεμάτων μεταξύ ιδιωτών ή που περιέχονται στις προσωπικές αποσκευές ταξιδιωτών, υπό την προϋπόθεση ότι τα προϊόντα αυτά δεν εισάγονται στο πλαίσιο εμπορικών συναλλαγών και δηλώνονται ως πληρούντα τις προϋποθέσεις του παρόντος πρωτοκόλλου και εφόσον δεν υπάρχει καμία αμφιβολία ως προς την ειλικρίνεια της σχετικής δήλωσης. Στην περίπτωση προϊόντων που αποστέλλονται ταχυδρομικώς, η δήλωση αυτή μπορεί να αναγράφεται στις τελωνειακές διασαφήσεις CN22/CN23 ή σε φύλλο χαρτιού που προσαρτάται στο εν λόγω έγγραφο. 2.Περιστασιακές εισαγωγές και εισαγωγές αποτελούμενες αποκλειστικά από προϊόντα για προσωπική χρήση των παραληπτών και των ταξιδιωτών ή των οικογενειών τους, δεν θεωρούνται ως εισαγωγές με εμπορικό χαρακτήρα, εάν είναι προφανές, λόγω της φύσης και της ποσότητας των προϊόντων, ότι δεν επιδιώκεται εμπορικός σκοπός. 3.Περαιτέρω, η συνολική αξία των προϊόντων αυτών δεν πρέπει να υπερβαίνει τα 500 EUR για μικροδέματα ή τα 1 200 EUR για τα προϊόντα που αποτελούν μέρος των προσωπικών αποσκευών των ταξιδιωτών. ΑΡΘΡΟ 30 Διαδικασία πληροφόρησης για τους σκοπούς της σώρευσης 1.Όταν εφαρμόζονται το άρθρο 3 παράγραφοι 2 και 3 και το άρθρο 4 παράγραφοι 2 και 3 του παρόντος πρωτοκόλλου, η απόδειξη του χαρακτήρα καταγωγής, κατά την έννοια του παρόντος πρωτοκόλλου, των υλών που προέρχονται από κράτος ΣΟΕΣ της ΚΑΜΑ, από την ΕΕ, από άλλο κράτος ΣΟΕΣ της ΑΚΕ ή από ΥΧΕ παρέχεται με την υποβολή πιστοποιητικού κυκλοφορίας ΕUR.1, δήλωσης τόπου καταγωγής ή δήλωσης προμηθευτή, της οποίας υπόδειγμα παρατίθεται στο παράρτημα V A, που εκδίδει ο εξαγωγέας σε οποιαδήποτε από τις προαναφερόμενες χώρες ή εδάφη ή στην ΕΕ απ’ όπου προήλθαν οι ύλες. Όταν εφαρμόζεται το άρθρο 6 παράγραφος 1 του παρόντος πρωτοκόλλου, η απόδειξη του χαρακτήρα καταγωγής παρέχεται με την υποβολή του εντύπου Α ή βεβαίωσης καταγωγής. 2.Όταν εφαρμόζονται το άρθρο 3 παράγραφοι 4 και 5 και το άρθρο 4 παράγραφοι 6 και 7 του παρόντος πρωτοκόλλου, η απόδειξη της επεξεργασίας ή μεταποίησης που πραγματοποιήθηκε σε κράτος ΣΟΕΣ της ΚΑΜΑ, στην ΕΕ, σε άλλο κράτος ΣΟΕΣ της ΑΚΕ ή σε ΥΧΕ παρέχεται με την υποβολή δήλωσης προμηθευτή, της οποίας υπόδειγμα παρατίθεται στο παράρτημα V Β, που εκδίδει ο εξαγωγέας σε οποιαδήποτε από τις προαναφερόμενες χώρες ή εδάφη ή στην ΕΕ απ’ όπου προήλθαν οι ύλες. Για κάθε αποστολή εμπορευμάτων, ο προμηθευτής συντάσσει χωριστή δήλωση προμηθευτή στο εμπορικό τιμολόγιο που αφορά την εν λόγω αποστολή ή ως συνημμένο έγγραφο στο εν λόγω τιμολόγιο ή σε δελτίο αποστολής ή άλλο εμπορικό έγγραφο που αφορά την αποστολή και περιγράφει τις σχετικές ύλες με επαρκείς λεπτομέρειες που επιτρέπουν την ταυτοποίησή τους. 3.Όταν ένας προμηθευτής προμηθεύει σε τακτική βάση συγκεκριμένο πελάτη με προϊόντα των οποίων ο χαρακτήρας σε σχέση με τους κανόνες προτιμησιακής καταγωγής αναμένεται να παραμείνει σταθερός για μεγάλες χρονικές περιόδους, μπορεί να παρέχει μία ενιαία δήλωση προμηθευτή, η οποία θα καλύπτει μεταγενέστερες αποστολές των προϊόντων αυτών, στο εξής αναφερόμενη ως «δήλωση τακτικού προμηθευτή», υπό τον όρο ότι δεν θα έχουν μεταβληθεί τα γεγονότα ή περιστατικά με βάση τα οποία χορηγήθηκε. Η δήλωση τακτικού προμηθευτή μπορεί να καλύπτει περίοδο μέχρι ενός έτους, από την ημερομηνία έκδοσης της δήλωσης. 4.Η δήλωση τακτικού προμηθευτή είναι δυνατόν να εκδίδεται με αναδρομική ισχύ. Σε αυτές τις περιπτώσεις, η ισχύς της δεν μπορεί να υπερβαίνει το χρονικό διάστημα ενός έτους από την ημερομηνία από την οποία άρχισε να ισχύει. Ωστόσο, αναγνωρίζεται ότι η τελωνειακή αρχή θα έχει το δικαίωμα να ανακαλέσει τη δήλωση τακτικού προμηθευτή, αν αλλάξουν οι περιστάσεις ή αν παρασχέθηκαν ανακριβή ή πλαστά στοιχεία. 5.Ο προμηθευτής ενημερώνει αμέσως τον πελάτη, σε περίπτωση που η δήλωση τακτικού προμηθευτή για τα εμπορεύματα που προμηθεύει παύσει να ισχύει. 6.Η δήλωση του προμηθευτή μπορεί να υποβληθεί σε προεκτυπωμένο έντυπο.

7.Οι δηλώσεις προμηθευτών φέρουν την πρωτότυπη χειρόγραφη υπογραφή του προμηθευτή. Ωστόσο, όταν η δήλωση τόπου καταγωγής και η δήλωση προμηθευτή συντάσσονται με χρήση μεθόδων ηλεκτρονικής επεξεργασίας δεδομένων, η δήλωση προμηθευτή δεν χρειάζεται να φέρει χειρόγραφη υπογραφή, υπό την προϋπόθεση ότι ο υπεύθυνος υπάλληλος της προμηθεύτριας εταιρείας αναγνωρίζεται κατά τρόπο που ικανοποιεί τις τελωνειακές αρχές του κράτους στο οποίο συντάσσονται οι δηλώσεις προμηθευτών. Οι εν λόγω τελωνειακές αρχές έχουν το δικαίωμα να επιβάλλουν προϋποθέσεις για την εφαρμογή της παρούσας παραγράφου. 8.Οι δηλώσεις προμηθευτών υποβάλλονται στις τελωνειακές αρχές στο κράτος εξαγωγής από το οποίο ζητείται η έκδοση πιστοποιητικού κυκλοφορίας EUR.1. 9.Ο προμηθευτής ο οποίος συντάσσει δήλωση πρέπει να είναι έτοιμος να υποβάλει, ανά πάσα στιγμή, μετά από αίτημα των τελωνειακών αρχών της χώρας όπου συντάσσεται η δήλωση, κάθε απαραίτητο έγγραφο που αποδεικνύει ότι οι πληροφορίες που περιλαμβάνονται στην εν λόγω δήλωση είναι σωστές. 10.Οι δηλώσεις προμηθευτών και τα δελτία πληροφοριών που εκδόθηκαν πριν από την ημερομηνία έναρξης ισχύος του παρόντος πρωτοκόλλου σύμφωνα με το άρθρο 26 του παραρτήματος ΙΙ του κανονισμού (ΕΚ) αριθ. 1528/2007 του Συμβουλίου παραμένουν σε ισχύ για μια μεταβατική περίοδο δώδεκα (12) μηνών. ΑΡΘΡΟ 31 Δικαιολογητικά έγγραφα Τα έγγραφα που αναφέρονται στο άρθρο 20 παράγραφος 3 και στο άρθρο 24 παράγραφος 3 του παρόντος πρωτοκόλλου και χρησιμοποιούνται για να αποδειχθεί ότι προϊόντα που καλύπτονται από πιστοποιητικό κυκλοφορίας EUR.1 ή από δήλωση τόπου καταγωγής μπορούν να θεωρηθούν προϊόντα καταγωγής κράτους ΣΟΕΣ της ΚΑΜΑ, της ΕΕ ή μίας από τις υπόλοιπες χώρες ή εδάφη που αναφέρονται στα άρθρα 4 και 6 του παρόντος πρωτοκόλλου και πληρούν τις υπόλοιπες διατάξεις του παρόντος πρωτοκόλλου, μπορούν να συνίστανται μεταξύ άλλων στα εξής: α)άμεση απόδειξη των διαδικασιών παραγωγής των σχετικών εμπορευμάτων τις οποίες εφαρμόζει ο εξαγωγέας ή ο προμηθευτής και οι οποίες περιλαμβάνονται για παράδειγμα στα λογιστικά του βιβλία ή στα εσωτερικά λογιστικά του στοιχεία· β)έγγραφα τα οποία αποδεικνύουν τον χαρακτήρα καταγωγής των υλών που χρησιμοποιήθηκαν και τα οποία εκδόθηκαν ή συντάχθηκαν σε κράτος ΣΟΕΣ της ΚΑΜΑ, στην ΕΕ ή σε μία από τις άλλες χώρες ή εδάφη που αναφέρονται στα άρθρα 4 και 6 του παρόντος πρωτοκόλλου, όταν τα εν λόγω έγγραφα χρησιμοποιούνται σύμφωνα με την εθνική νομοθεσία· γ)έγγραφα τα οποία αποδεικνύουν ότι η επεξεργασία ή η μεταποίηση των υλών πραγματοποιήθηκε σε κράτος ΣΟΕΣ της ΚΑΜΑ, στην ΕΕ ή σε μία από τις υπόλοιπες χώρες ή εδάφη που αναφέρονται στα άρθρα 4 και 6 του παρόντος πρωτοκόλλου, τα οποία εκδόθηκαν ή συντάχθηκαν σε κράτος ΣΟΕΣ της ΚΑΜΑ, στην ΕΕ ή σε μία από τις άλλες χώρες ή εδάφη που αναφέρονται στα άρθρα 4 και 6 του παρόντος πρωτοκόλλου, όταν τα εν λόγω έγγραφα χρησιμοποιούνται σύμφωνα με την εθνική νομοθεσία· δ)πιστοποιητικά κυκλοφορίας ΕUR.1 ή δηλώσεις τόπου καταγωγής που αποδεικνύουν τον χαρακτήρα καταγωγής των υλών που χρησιμοποιήθηκαν, τα οποία εκδόθηκαν ή συντάχθηκαν σε κράτος ΣΟΕΣ της ΚΑΜΑ, στην ΕΕ ή σε μία από τις άλλες χώρες ή εδάφη που αναφέρονται στο άρθρο 4, σύμφωνα με το παρόν πρωτόκολλο. ΑΡΘΡΟ 32 Φύλαξη του πιστοποιητικού καταγωγής και των δικαιολογητικών εγγράφων 1.Ο εξαγωγέας που ζητά την έκδοση πιστοποιητικού κυκλοφορίας EUR.1 φυλάσσει επί τρία (3) τουλάχιστον έτη τα έγγραφα που αναφέρονται στο άρθρο 20 παράγραφος 3 του παρόντος πρωτοκόλλου. 2.Ο εξαγωγέας που συντάσσει δήλωση τόπου καταγωγής φυλάσσει επί τρία (3) τουλάχιστον έτη αντίγραφο της εν λόγω δήλωσης τόπου καταγωγής, καθώς και τα έγγραφα που αναφέρονται στο άρθρο 24 παράγραφος 3 του παρόντος πρωτοκόλλου. 3.Ο προμηθευτής που συντάσσει δήλωση προμηθευτή φυλάσσει επί τρία (3) τουλάχιστον έτη αντίγραφα της δήλωσης και του τιμολογίου, του δελτίου παράδοσης ή άλλου εμπορικού εγγράφου στο οποίο επισυνάπτεται η εν λόγω δήλωση, καθώς και όλα τα έγγραφα που αναφέρονται στο άρθρο 30 παράγραφος 9 του παρόντος πρωτοκόλλου. 4.Οι τελωνειακές αρχές της χώρας εξαγωγής που εκδίδουν πιστοποιητικό κυκλοφορίας EUR.1 φυλάσσουν επί τρία (3) τουλάχιστον έτη την αίτηση που αναφέρεται στο άρθρο 20 παράγραφος 2 του παρόντος πρωτοκόλλου. 5.Οι τελωνειακές αρχές της χώρας εισαγωγής φυλάσσουν επί τρία (3) τουλάχιστον έτη τα πιστοποιητικά κυκλοφορίας εμπορευμάτων EUR.1 και τις δηλώσεις τόπου καταγωγής που υποβάλλονται σ’ αυτές. ΑΡΘΡΟ 33 Διαφορές και λάθη εκτύπωσης

1.Η διαπίστωση μικροδιαφορών μεταξύ των δηλώσεων που γίνονται στο πιστοποιητικό καταγωγής και εκείνων που αναγράφονται στα έγγραφα που υποβάλλονται στο τελωνείο για τη διεκπεραίωση των διατυπώσεων εισαγωγής των προϊόντων δεν συνεπάγεται αφ’ εαυτής την ακυρότητα του πιστοποιητικού καταγωγής, εάν αποδεικνύεται δεόντως ότι αυτό το έγγραφο πράγματι αντιστοιχεί στα προσκομισθέντα προϊόντα. 2.Προφανή λάθη εκτύπωσης, όπως λάθη δακτυλογράφησης στο πιστοποιητικό καταγωγής, δεν θα πρέπει να συνεπάγονται την απόρριψη του εν λόγω εγγράφου, εάν τα λάθη αυτά δεν δημιουργούν αμφιβολίες ως προς την ορθότητα των δηλώσεων του εν λόγω εγγράφου. ΑΡΘΡΟ 34 Ποσά εκφρασμένα σε ευρώ 1.Για την εφαρμογή των διατάξεων του άρθρου 24 παράγραφος 1 στοιχείο β) και του άρθρου 29 παράγραφος 3 του παρόντος πρωτοκόλλου σε περιπτώσεις στις οποίες τα προϊόντα τιμολογούνται σε νόμισμα διαφορετικό από το ευρώ, καθεμία από τις ενδιαφερόμενες χώρες καθορίζει ετησίως ποσά σε εθνικά νομίσματα των κρατών ΣΟΕΣ της ΚΑΜΑ ή των κρατών μελών της ΕΕ που ισοδυναμούν με τα ποσά σε ευρώ. 2.Το φορτίο αποστολής υπάγεται στις διατάξεις του άρθρου 24 παράγραφος 1 στοιχείο β) ή του άρθρου 29 παράγραφος 3 του παρόντος πρωτοκόλλου, με αναφορά στο νόμισμα στο οποίο εκδίδεται το τιμολόγιο, σύμφωνα με το ποσό που έχει καθορίσει η σχετική χώρα. 3.Τα ποσά που εκφράζονται στο εθνικό νόμισμα οποιασδήποτε χώρας είναι ισοδύναμα με την αντίστοιχη αξία, στο εθνικό νόμισμα αυτής της χώρας, των ποσών σε ευρώ, την πρώτη εργάσιμη ημέρα του Οκτωβρίου. Τα ποσά ανακοινώνονται στην Ευρωπαϊκή Επιτροπή έως τις 15 Οκτωβρίου και ισχύουν από την 1η Ιανουαρίου του επόμενου έτους. Η Ευρωπαϊκή Επιτροπή κοινοποιεί σε όλες τις ενδιαφερόμενες χώρες τα σχετικά ποσά. 4.Κάθε χώρα μπορεί να στρογγυλοποιεί προς τα πάνω ή προς τα κάτω το ποσό που προκύπτει από τη μετατροπή του ποσού που εκφράζεται σε ευρώ στο εθνικό της νόμισμα. Το στρογγυλοποιημένο ποσό δεν μπορεί να διαφέρει από το ποσό που προκύπτει από τη μετατροπή κατά περισσότερο από 5 %. Μια χώρα μπορεί να διατηρεί αμετάβλητο στο εθνικό της νόμισμα το ισόποσο που είναι εκφρασμένο σε ευρώ εάν, κατά τη στιγμή της ετήσιας αναπροσαρμογής που προβλέπεται στην παράγραφο 3, η μετατροπή του εν λόγω ποσού, πριν από κάθε στρογγυλοποίηση, συνεπάγεται αύξηση μικρότερη του 15 τοις εκατό του ισόποσου σε εθνικό νόμισμα. Το ισόποσο σε εθνικό νόμισμα μπορεί να διατηρείται αμετάβλητο, εάν η μετατροπή συνεπάγεται μείωση αυτής της ισοδύναμης αξίας. 5.Τα ποσά που εκφράζονται σε ευρώ επανεξετάζονται από την επιτροπή τελωνείων, κατόπιν αιτήματος της ΕΕ ή κράτους ΣΟΕΣ της ΚΑΜΑ. Κατά τη διενέργεια της εν λόγω επανεξέτασης, η επιτροπή τελωνείων εξετάζει κατά πόσον είναι ευκταία η διατήρηση των συνεπειών που έχουν τα σχετικά όρια σε πραγματικούς όρους. Για τον σκοπό αυτό, μπορεί να αποφασίσει να τροποποιήσει τα ποσά που εκφράζονται σε ευρώ. ΤΙΤΛΟΣ V ΡΥΘΜΙΣΕΙΣ ΓΙΑ ΤΗ ΔΙΟΙΚΗΤΙΚΗ ΣΥΝΕΡΓΑΣΙΑ ΑΡΘΡΟ 35 Διοικητικοί όροι για την υπαγωγή προϊόντων στην παρούσα συμφωνία 1.Κατά την έννοια του παρόντος πρωτοκόλλου, τα προϊόντα καταγωγής κράτους ΣΟΕΣ της ΚΑΜΑ ή καταγωγής ΕΕ υπάγονται, κατά την τελωνειακή διασάφηση εισαγωγής, στο προτιμησιακό καθεστώς της συμφωνίας μόνο υπό τον όρο ότι η εξαγωγή τους πραγματοποιήθηκε κατά την ημερομηνία ή μετά την ημερομηνία συμμόρφωσης της χώρας εξαγωγής με τις διατάξεις που καθορίζονται στην παράγραφο 2. 2.Τα κράτη ΣΟΕΣ της ΚΑΜΑ και η ΕΕ αναλαμβάνουν να δημιουργήσουν: α)τις αναγκαίες εθνικές και περιφερειακές συνθήκες για την εφαρμογή και την επιβολή των κανόνων και των διαδικασιών που καθορίζονται στο παρόν πρωτόκολλο, καθώς και να προβούν, ενδεχομένως, στις απαραίτητες ρυθμίσεις για την εφαρμογή των άρθρων 3, 4 και 6 του παρόντος πρωτοκόλλου· β)τις αναγκαίες διοικητικές δομές και συστήματα για την ορθή διαχείριση και έλεγχο της καταγωγής των προϊόντων και τη συμμόρφωση με τους άλλους όρους που καθορίζονται στο παρόν πρωτόκολλο. Θα προβούν στις κοινοποιήσεις που αναφέρονται στο άρθρο 36 του παρόντος πρωτοκόλλου. ΑΡΘΡΟ 36 Κοινοποίηση στις τελωνειακές αρχές

1.Τα κράτη ΣΟΕΣ της ΚΑΜΑ και η ΕΕ ανταλλάσσουν μέσω της Ευρωπαϊκής Επιτροπής τις διευθύνσεις των τελωνειακών αρχών που είναι αρμόδιες για την έκδοση και επαλήθευση των πιστοποιητικών κυκλοφορίας EUR.1 και των δηλώσεων τόπου καταγωγής ή των δηλώσεων προμηθευτών, καθώς και υποδείγματα των αποτυπωμάτων των σφραγίδων που χρησιμοποιούν οι υπηρεσίες τους για την έκδοση των εν λόγω πιστοποιητικών. Τα πιστοποιητικά κυκλοφορίας EUR.1 και οι δηλώσεις τόπου καταγωγής ή προμηθευτών γίνονται δεκτά για την εφαρμογή προτιμησιακής μεταχείρισης από την ημερομηνία κατά την οποία οι πληροφορίες αυτές παραλαμβάνονται από την Ευρωπαϊκή Επιτροπή, τη γραμματεία της ΤΕΜΑ και το Υπουργείο Βιομηχανίας και Εμπορίου της Μοζαμβίκης. 2.Τα κράτη ΣΟΕΣ της ΚΑΜΑ και η ΕΕ αλληλοενημερώνονται αμέσως για τυχόν αλλαγές στα στοιχεία που αναφέρονται στην παράγραφο 1. 3.Οι αρχές που αναφέρονται στην παράγραφο 1 υπάγονται στη δικαιοδοσία της κυβέρνησης του ενδιαφερόμενου κράτους. Οι αρμόδιες αρχές ελέγχου και επαλήθευσης ανήκουν στις κυβερνητικές αρχές του ενδιαφερόμενου κράτους. ΑΡΘΡΟ 37 Αμοιβαία συνδρομή 1.Για να διασφαλιστεί η ορθή εφαρμογή του παρόντος πρωτοκόλλου, η ΕΕ και τα κράτη ΣΟΕΣ της ΚΑΜΑ παρέχουν αμοιβαία συνδρομή, μέσω των αρμόδιων τελωνειακών υπηρεσιών, για τον έλεγχο της γνησιότητας των πιστοποιητικών κυκλοφορίας εμπορευμάτων ΕUR.1, των δηλώσεων τόπου καταγωγής ή των δηλώσεων προμηθευτή και της ακρίβειας των πληροφοριών που περιέχονται σ’ αυτά τα έγγραφα. 2.Οι αρχές των οποίων ζητείται η συνδρομή παρέχουν κάθε χρήσιμη πληροφορία σχετικά με τις συνθήκες υπό τις οποίες έχει κατασκευαστεί το προϊόν, αναφέροντας ιδίως τις συνθήκες υπό τις οποίες τηρήθηκαν οι κανόνες καταγωγής στα διάφορα κράτη ΣΟΕΣ της ΚΑΜΑ, στην ΕΕ και στις άλλες χώρες που αναφέρονται στα άρθρα 4 και 6 του παρόντος πρωτοκόλλου. ΑΡΘΡΟ 38 Επαλήθευση των πιστοποιητικών καταγωγής 1.Η εκ των υστέρων επαλήθευση των πιστοποιητικών καταγωγής διενεργείται δειγματοληπτικά και βάσει ανάλυσης κινδύνου ή κάθε φορά που οι τελωνειακές αρχές της χώρας εισαγωγής έχουν βάσιμες αμφιβολίες για τη γνησιότητα των εγγράφων αυτών, τον χαρακτήρα καταγωγής των οικείων προϊόντων ή την τήρηση των λοιπών διατάξεων του παρόντος πρωτοκόλλου. 2.Για την εφαρμoγή τωv διατάξεων της παραγράφoυ 1, oι τελωvειακές αρχές της χώρας εισαγωγής επιστρέφoυν τo πιστoπoιητικό κυκλoφoρίας εμπορευμάτων EUR.1 και τo τιμoλόγιo, αν έχει υπoβληθεί, τη δήλωση τόπου καταγωγής ή αντίγραφo των εν λόγω εγγράφων, στις τελωvειακές αρχές της χώρας εξαγωγής, αναφέρoντας, κατά περίπτωση, τoυς λόγoυς της αίτησης επαλήθευσης. Για να στηρίξουν την αίτησή τους για τη διενέργεια εκ των υστέρων επαλήθευσης, παρέχουν όλα τα έγγραφα και όλα τα στοιχεία που έχουν συγκεντρώσει τα οποία δημιουργούν υπόνοιες ότι τα αναγραφόμενα στο πιστοποιητικό καταγωγής στοιχεία είναι ανακριβή. 3.Η επαλήθευση διενεργείται από τις τελωνειακές αρχές της χώρας εξαγωγής. Για τον σκοπό αυτό, οι εν λόγω αρχές έχουν το δικαίωμα να ζητούν την προσκόμιση κάθε αποδεικτικού στοιχείου και να διενεργούν ελέγχους των λογιστικών βιβλίων του εξαγωγέα καθώς και οποιονδήποτε άλλον έλεγχο κρίνουν αναγκαίο. 4.Αν οι τελωνειακές αρχές της χώρας εισαγωγής αποφασίσουν να αναστείλουν την προτιμησιακή μεταχείριση για τα συγκεκριμένα προϊόντα, εν αναμονή των αποτελεσμάτων της επαλήθευσης, επιτρέπουν στον εισαγωγέα να παραλάβει τα προϊόντα, με την επιφύλαξη λήψης κάθε προληπτικού μέτρου που κρίνεται απαραίτητο. 5.Οι τελωνειακές αρχές που ζητούν τη διενέργεια της επαλήθευσης πρέπει να ενημερώνονται για τα αποτελέσματα της επαλήθευσης αυτής, το ταχύτερο δυνατό. Τα αποτελέσματα αυτά πρέπει να αναφέρουν σαφώς εάν τα έγγραφα είναι γνήσια και εάν τα σχετικά προϊόντα μπορούν να θεωρηθούν προϊόντα καταγωγής κρατών ΣΟΕΣ της ΚΑΜΑ, ΕΕ ή μίας από τις υπόλοιπες χώρες που αναφέρονται στα άρθρα 4 και 6 του παρόντος πρωτοκόλλου και εάν πληρούν τις υπόλοιπες απαιτήσεις του παρόντος πρωτοκόλλου. 6.Εάν, σε περίπτωση εύλογων αμφιβολιών, δεν δοθεί απάντηση εντός δέκα (10) μηνών από την ημερομηνία υποβολής της αίτησης επαλήθευσης ή εάν η απάντηση δεν περιλαμβάνει επαρκείς πληροφορίες για τη διαπίστωση της γνησιότητας του εν λόγω εγγράφου ή της πραγματικής καταγωγής των προϊόντων, οι αιτούσες τελωνειακές αρχές αρνούνται, εκτός εκτάκτων περιστάσεων, το ευεργέτημα των προτιμήσεων. 7.Όταν από τη διαδικασία επαλήθευσης ή από οποιαδήποτε άλλη διαθέσιμη πληροφορία προκύπτουν ενδείξεις ότι οι διατάξεις του παρόντος πρωτοκόλλου παραβιάζονται, η χώρα εξαγωγής, με δική της πρωτοβουλία ή κατόπιν αιτήματος της χώρας εισαγωγής, διεξάγει ή μεριμνά για τη διεξαγωγή κατάλληλων ερευνών με τη δέουσα ταχύτητα για τον εντοπισμό και την πρόληψη τέτοιων παραβιάσεων. Για τον σκοπό αυτό, η ενδιαφερόμενη χώρα εξαγωγής μπορεί να ζητήσει τη συμμετοχή της χώρας εισαγωγής στις εν λόγω επαληθεύσεις. ΑΡΘΡΟ 39 Επαλήθευση των δηλώσεων προμηθευτών 1.Η επαλήθευση των δηλώσεων προμηθευτών πραγματοποιείται δειγματοληπτικά και με βάση την ανάλυση κινδύνου ή κάθε φορά που οι τελωνειακές αρχές της χώρας στην οποία οι δηλώσεις αυτές λαμβάνονται υπόψη για την έκδοση πιστοποιητικού κυκλοφορίας EUR.1 ή για τη σύνταξη δήλωσης τόπου καταγωγής, έχουν βάσιμες αμφιβολίες ως προς τη γνησιότητα του εγγράφου ή την ορθότητα των πληροφοριών που αναφέρονται στο εν λόγω έγγραφο. 2.Οι τελωνειακές αρχές στις οποίες υποβάλλεται η δήλωση προμηθευτή έχουν τη δυνατότητα να ζητούν από τις τελωνειακές αρχές του κράτους στο οποίο έχει καταρτιστεί η δήλωση να εκδίδουν δελτίο πληροφοριών, του οποίου υπόδειγμα παρέχεται στο παράρτημα VI. Εναλλακτικά, οι τελωνειακές αρχές στις οποίες υποβάλλεται η δήλωση του προμηθευτή έχουν τη δυνατότητα να ζητούν από τον εξαγωγέα να προσκομίζει δελτίο πληροφοριών που έχουν εκδώσει οι τελωνειακές αρχές του κράτους στο οποίο καταρτίστηκε η δήλωση. Αντίγραφο του δελτίου πληροφοριών φυλάσσεται από το τελωνείο που το εξέδωσε επί τρία (3) τουλάχιστον έτη.

3.Οι τελωνειακές αρχές που ζητούν τη διενέργεια της επαλήθευσης ενημερώνονται για τα αποτελέσματα της επαλήθευσης αυτής, το ταχύτερο δυνατό. Τα αποτελέσματα πρέπει να αναφέρουν σαφώς κατά πόσον οι πληροφορίες που περιλαμβάνονται στη δήλωση του προμηθευτή είναι ορθές και να παρέχουν τη δυνατότητα στις τελωνειακές αρχές να προσδιορίσουν εάν και σε ποιο βαθμό αυτή η δήλωση προμηθευτή μπορεί να ληφθεί υπόψη για την έκδοση πιστοποιητικού κυκλοφορίας EUR.1 ή για τη σύνταξη δήλωσης τόπου καταγωγής. 4.Η επαλήθευση διενεργείται από τις τελωνειακές αρχές της χώρας στην οποία συντάχθηκε η δήλωση του προμηθευτή. Για τον σκοπό αυτό, οι αρχές αυτές έχουν το δικαίωμα να ζητούν την προσκόμιση οποιουδήποτε αποδεικτικού στοιχείου και να διενεργούν ελέγχους των λογιστικών βιβλίων του προμηθευτή, καθώς και οποιονδήποτε άλλον έλεγχο κρίνουν αναγκαίο για την επαλήθευση της ορθότητας των δηλώσεων του προμηθευτή. 5.Κάθε πιστοποιητικό κυκλοφορίας ΕUR.1 ή δήλωση τόπου καταγωγής που εκδίδεται ή συντάσσεται βάσει μη ορθής δήλωσης του προμηθευτή θεωρείται άκυρο. ΑΡΘΡΟ 40 Διευθέτηση διαφορών 1.Οι διαφορές που ανακύπτουν σε σχέση με τις διαδικασίες επαλήθευσης των άρθρων 38 και 39 του παρόντος πρωτοκόλλου και οι οποίες δεν μπορούν να διευθετηθούν μεταξύ των τελωνειακών αρχών που ζητούν την επαλήθευση και των τελωνειακών αρχών που είναι υπεύθυνες για τη διενέργειά της ή οι διαφορές που εγείρουν ζητήματα ως προς την ερμηνεία του παρόντος πρωτοκόλλου υποβάλλονται στην επιτροπή τελωνείων. 2.Σε όλες τις περιπτώσεις οι διαφορές μεταξύ του εισαγωγέα και των τελωνειακών αρχών της χώρας εισαγωγής διευθετούνται βάσει της νομοθεσίας της εν λόγω χώρας. ΑΡΘΡΟ 41 Κυρώσεις Επιβάλλονται κυρώσεις σε κάθε πρόσωπο το οποίο συντάσσει αυτοπροσώπως ή δι’ αντιπροσώπου έγγραφο το οποίο περιέχει ανακριβείς πληροφορίες, με σκοπό την επίτευξη προτιμησιακής μεταχείρισης προϊόντος. ΑΡΘΡΟ 42 Ελεύθερες ζώνες 1.Τα κράτη ΣΟΕΣ της ΚΑΜΑ και η EE λαμβάνουν όλα τα αναγκαία μέτρα για να διασφαλιστεί ότι προϊόντα που διακινούνται βάσει πιστοποιητικού καταγωγής ή δήλωσης προμηθευτή και που παραμένουν, κατά τη διάρκεια της μεταφοράς τους, σε ελεύθερη ζώνη στο έδαφός τους, δεν αντικαθίστανται από άλλα εμπορεύματα ούτε υποβάλλονται σε επεξεργασίες άλλες από τις συνήθεις εργασίες που αποβλέπουν στην αποτροπή της φθοράς τους. 2.Κατά παρέκκλιση των διατάξεων της παραγράφου 1, όταν προϊόντα καταγωγής κράτους ΣΟΕΣ της ΚΑΜΑ ή ΕΕ εισάγονται σε ελεύθερη ζώνη βάσει πιστοποιητικού καταγωγής και υφίστανται επεξεργασία ή μεταποίηση, οι οικείες αρχές εκδίδουν νέο πιστοποιητικό κυκλοφορίας EUR.1, αν το ζητήσει ο εξαγωγέας, εφόσον η επεξεργασία ή η μεταποίηση είναι σύμφωνες με τις διατάξεις του παρόντος πρωτοκόλλου. ΑΡΘΡΟ 43 Παρεκκλίσεις 1.Η επιτροπή τελωνείων μπορεί να εγκρίνει παρεκκλίσεις από το παρόν πρωτόκολλο, όταν το απαιτεί η ανάπτυξη υφιστάμενων βιομηχανιών ή η δημιουργία νέων στα κράτη ΣΟΕΣ της ΚΑΜΑ. 1.1Το ενδιαφερόμενο ή τα ενδιαφερόμενα κράτη ΣΟΕΣ της ΚΑΜΑ είτε προηγουμένως είτε αφού η αίτησή τους υποβληθεί στην επιτροπή τελωνείων, κοινοποιούν στην ΕΕ την αίτησή τους για παρέκκλιση μαζί με τους λόγους που δικαιολογούν την αίτηση αυτή σύμφωνα με την παράγραφο 2. 1.2Η ΕΕ ανταποκρίνεται θετικά σε όλες τις αιτήσεις κρατών ΣΟΕΣ της ΚΑΜΑ, οι οποίες δικαιολογούνται δεόντως σύμφωνα με το παρόν άρθρο και οι οποίες δεν μπορούν να προκαλέσουν σοβαρή ζημία σε βιομηχανία εγκατεστημένη στην ΕΕ. 2.Για τη διευκόλυνση της εξέτασης των αιτήσεων για παρέκκλιση από την επιτροπή τελωνείων, το κράτος ή τα κράτη ΣΟΕΣ της ΚΑΜΑ υποβάλλουν, χρησιμοποιώντας το έντυπο του παραρτήματος VII, όσο το δυνατόν πληρέστερες πληροφορίες για να υποστηρίξουν την αίτησή τους, κυρίως σχετικά με τα ακόλουθα σημεία:

α)περιγραφή του τελικού προϊόντος· β)φύση και ποσότητα των υλών καταγωγής τρίτης χώρας· γ)φύση και ποσότητα των υλών καταγωγής κρατών ΣΟΕΣ της ΚΑΜΑ ή χωρών ή εδαφών που αναφέρονται στα άρθρα 4 και 6 του παρόντος πρωτοκόλλου, ή των υλών που έχουν υποστεί μεταποίηση εκεί· δ)διαδικασίες κατασκευής· ε)προστιθέμενη αξία· στ)αριθμός υπαλλήλων που απασχολούνται στην οικεία επιχείρηση· ζ)προβλεπόμενος όγκος εξαγωγών στην ΕΕ· η)άλλες ενδεχόμενες πηγές προμήθειας πρώτων υλών· θ)λόγοι που δικαιολογούν τη διάρκεια που ζητείται, λαμβανομένων υπόψη των προσπαθειών που καταβάλλονται για την ανεύρεση νέων πηγών προμήθειας· ι)άλλες παρατηρήσεις. Οι ίδιοι κανόνες εφαρμόζονται για κάθε αίτηση παράτασης. Η επιτροπή τελωνείων μπορεί να τροποποιεί το έντυπο. 3.Κατά την εξέταση των αιτήσεων λαμβάνονται, ιδίως, υπόψη τα εξής: α)το επίπεδο ανάπτυξης ή η γεωγραφική θέση του(των) ενδιαφερόμενου(-ων) κράτους(-ών) ΣΟΕΣ της ΚΑΜΑ· β)οι περιπτώσεις στις οποίες η εφαρμογή των ισχυόντων κανόνων καταγωγής θα έθιγε αισθητά την ικανότητα μιας βιομηχανίας εγκατεστημένης σε ένα κράτος ΣΟΕΣ της ΚΑΜΑ να συνεχίσει τις εξαγωγές της προς την ΕΕ, και ιδίως οι περιπτώσεις στις οποίες αυτό θα μπορούσε να έχει ως συνέπεια την παύση των δραστηριοτήτων της· γ)οι ειδικές περιπτώσεις, στις οποίες αποδεικνύεται σαφώς ότι οι κανόνες καταγωγής θα μπορούσαν να αποθαρρύνουν την πραγματοποίηση σημαντικών επενδύσεων στη βιομηχανία και στις οποίες μια παρέκκλιση που ευνοεί την υλοποίηση ενός επενδυτικού προγράμματος θα καθιστούσε εφικτή τη σταδιακή τήρηση των κανόνων αυτών. 4.Σε κάθε περίπτωση, θα διενεργείται εξέταση για να επιβεβαιωθεί ότι οι κανόνες σώρευσης δεν προσφέρουν λύση στο πρόβλημα. 5.Εξάλλου, όταν η αίτηση παρέκκλισης αφορά ένα λιγότερο ανεπτυγμένο κράτος ΣΟΕΣ της ΚΑΜΑ, η αίτηση εξετάζεται με ευνοϊκή προδιάθεση και λαμβάνονται ιδιαίτερα υπόψη τα εξής: α)οι οικονομικές και κοινωνικές επιπτώσεις της απόφασης που πρόκειται να ληφθεί κυρίως σε σχέση με την απασχόληση· β)η ανάγκη εφαρμογής της παρέκκλισης για ένα χρονικό διάστημα λόγω της ιδιαίτερης κατάστασης του ενδιαφερόμενου κράτους ΣΟΕΣ της ΚΑΜΑ και των δυσχερειών που αντιμετωπίζει. 6.Κατά την εξέταση των αιτήσεων, πρέπει να δίνεται ιδιαίτερη προσοχή, κατά περίπτωση, στη δυνατότητα χορήγησης του χαρακτήρα καταγωγής σε προϊόντα που περιλαμβάνουν στη σύνθεσή τους ύλες καταγωγής λιγότερο ανεπτυγμένων χωρών (ΛΑΧ) ή αναπτυσσόμενων χωρών με τις οποίες ένα ή περισσότερα κράτη ΣΟΕΣ της ΚΑΜΑ διατηρούν ειδικές σχέσεις, με την προϋπόθεση ότι μπορεί να εξασφαλιστεί ικανοποιητική διοικητική συνεργασία.

7.Με την επιφύλαξη των παραγράφων 1 έως 6, η παρέκκλιση χορηγείται όταν η προστιθέμενη αξία στα μη καταγόμενα προϊόντα που χρησιμοποιούνται στο ενδιαφερόμενο κράτος ΣΟΕΣ της ΚΑΜΑ είναι τουλάχιστον 45 τοις εκατό της αξίας του τελικού προϊόντος, με την προϋπόθεση ότι η παρέκκλιση δεν απειλεί να προκαλέσει σοβαρή ζημία σε έναν οικονομικό τομέα της ΕΕ ή σε ένα ή περισσότερα κράτη μέλη της. 8.Η επιτροπή τελωνείων λαμβάνει τα αναγκαία μέτρα προκειμένου η απόφαση να λαμβάνεται το συντομότερο δυνατόν και, σε κάθε περίπτωση, το αργότερο σε εβδομήντα πέντε (75) εργάσιμες ημέρες από την παραλλαβή της αίτησης από τον συμπροεδρεύοντα της επιτροπής τελωνείων εκπρόσωπο της ΕΕ. Εάν η ΕΕ δεν ενημερώσει τα κράτη ΣΟΕΣ της ΚΑΜΑ για τη θέση της σχετικά με την αίτηση αυτή εντός του εν λόγω χρονικού διαστήματος, θεωρείται ότι το αίτημα έγινε αποδεκτό. 9.α)Η παρέκκλιση ισχύει για διάστημα που καθορίζεται από την επιτροπή τελωνείων και το οποίο κατά κανόνα είναι πενταετές (5 έτη). β)Στην απόφαση παρέκκλισης μπορεί να προβλέπεται η δυνατότητα ανανέωσής της χωρίς να απαιτείται η έκδοση νέας απόφασης από την επιτροπή τελωνείων, υπό την προϋπόθεση ότι το ενδιαφερόμενο κράτος ή κράτη ΣΟΕΣ της ΚΑΜΑ θα υποβάλλουν, τρεις (3) μήνες πριν από το πέρας κάθε περιόδου, στοιχεία που θα αποδεικνύουν ότι εξακολουθούν να αδυνατούν να εκπληρώσουν τους όρους του παρόντος πρωτοκόλλου για τους οποίους έχει προβλεφθεί παρέκκλιση. Σε περίπτωση προβολής αντιρρήσεων σχετικά με την παράταση, η επιτροπή τελωνείων εξετάζει το ζήτημα το συντομότερο δυνατόν και αποφασίζει εάν θα παρατείνει την ισχύ της παρέκκλισης. Η επιτροπή τελωνείων ακολουθεί τη διαδικασία που προβλέπεται στην παράγραφο 8. Λαμβάνονται όλα τα αναγκαία μέτρα για την αποφυγή διακοπών στην εφαρμογή της παρέκκλισης. γ)Κατά τη διάρκεια των περιόδων που αναφέρονται στα στοιχεία α) και β), η επιτροπή τελωνείων μπορεί να επανεξετάσει τους όρους εφαρμογής της παρέκκλισης εάν διαπιστωθεί ότι έχουν επέλθει σημαντικές αλλαγές σε ουσιώδεις παράγοντες που διέπουν την απόφαση χορήγησης της παρέκκλισης. Βάσει της επανεξέτασης, η επιτροπή μπορεί να αποφασίσει να τροποποιήσει τους όρους της απόφασής της όσον αφορά το πεδίο εφαρμογής της παρέκκλισης ή οποιονδήποτε άλλο προηγουμένως θεσπισμένο όρο. 10.Παρά τις διατάξεις των παραγράφων 1 έως 9, χορηγείται αυτομάτως παρέκκλιση στη Ναμίμπια για τον παρασκευασμένο ή διατηρημένο μακρύπτερο τόνο (Thunnus alalunga) της κλάσης 1604 του ΕΣ, που παρασκευάζεται από μη καταγόμενο μακρύπτερο τόνο των κλάσεων 0302 ή 0303 του ΕΣ, από την ημερομηνία κατά την οποία η παρούσα συμφωνία παράγει αποτελέσματα μεταξύ της Ναμίμπια και της ΕΕ, σύμφωνα με το άρθρο 113 της παρούσας συμφωνίας, εντός της ετήσιας ποσόστωσης των 800 μετρικών τόνων. 11.Παρά τις διατάξεις των παραγράφων 1 έως 9, χορηγείται αυτομάτως παρέκκλιση στη Μοζαμβίκη από τις διατάξεις του άρθρου 7 παράγραφος 2 στοιχείο γ) του παρόντος πρωτοκόλλου. Η παρέκκλιση αυτή ισχύει για χρονική περίοδο πέντε (5) ετών από την ημερομηνία έναρξης ισχύος της παρούσας συμφωνίας για τις γαρίδες, του μικρούς και άλλους αστακούς των κλάσεων 0306 και 1605 του ΕΣ που αλιεύονται στην αποκλειστική οικονομική ζώνη της Μοζαμβίκης και εκφορτώνονται και μεταποιούνται στη Μοζαμβίκη. ΤΙΤΛΟΣ VI ΘΕΟΥΤΑ ΚΑΙ ΜΕΛΙΓΙΑ ΑΡΘΡΟ 44 Ειδικοί όροι 1.Ο όρος «ΕΕ» που χρησιμοποιείται στο παρόν πρωτόκολλο δεν καλύπτει τη Θέουτα και τη Μελίγια. Ο όρος «προϊόντα καταγωγής ΕΕ» δεν καλύπτει τα προϊόντα καταγωγής Θέουτας και Μελίγιας. 2.Οι διατάξεις του παρόντος πρωτοκόλλου εφαρμόζονται κατ’ αναλογία για τον καθορισμό των προϊόντων που είναι δυνατό να θεωρούνται προϊόντα καταγωγής κρατών ΣΟΕΣ της ΚΑΜΑ όταν εισάγονται στη Θέουτα και τη Μελίγια. 3.Όταν προϊόντα που παράγονται εξ ολοκλήρου στη Θέουτα, στη Μελίγια ή στην ΕΕ υποβάλλονται σε επεξεργασία και μεταποίηση σε κράτος ΣΟΕΣ της ΚΑΜΑ, θεωρούνται προϊόντα παραχθέντα εξ ολοκλήρου στο κράτος ΣΟΕΣ της ΚΑΜΑ. 4.Επεξεργασία ή μεταποίηση που έχει διενεργηθεί στη Θέουτα, στη Μελίγια ή στην ΕΕ θεωρείται ότι έχει διενεργηθεί σε κράτος ΣΟΕΣ της ΚΑΜΑ, εφόσον οι ύλες υφίστανται περαιτέρω επεξεργασία ή μεταποίηση σε κράτος ΣΟΕΣ της ΚΑΜΑ. 5.Για την εφαρμογή των παραγράφων 3 και 4, οι ανεπαρκείς εργασίες που απαριθμούνται στο άρθρο 9 του παρόντος πρωτοκόλλου δεν θεωρούνται επεξεργασία ή μεταποίηση. 6.Η Θέουτα και η Μελίγια θεωρούνται ενιαίο έδαφος. ΤΙΤΛΟΣ VII ΤΕΛΙΚΕΣ ΔΙΑΤΑΞΕΙΣ ΑΡΘΡΟ 45

Αναθεώρηση και εφαρμογή των κανόνων καταγωγής 1.Σύμφωνα με το άρθρο 101 της παρούσας συμφωνίας, το κοινό συμβούλιο εξετάζει σε ετήσια βάση, ή όποτε το ζητήσουν τα κράτη ΣΟΕΣ της ΚΑΜΑ ή η ΕΕ, την εφαρμογή των διατάξεων του παρόντος πρωτοκόλλου και τις οικονομικές τους συνέπειες και προβαίνει στις αναγκαίες τροποποιήσεις ή προσαρμογές. 2.Το κοινό συμβούλιο λαμβάνει υπόψη, μεταξύ άλλων, τις συνέπειες των τεχνολογικών εξελίξεων στους κανόνες καταγωγής. 3.Οι αποφάσεις εφαρμόζονται το ταχύτερο δυνατό. 4.Σύμφωνα με τις διατάξεις του άρθρου 50 της παρούσας συμφωνίας, η επιτροπή τελωνείων λαμβάνει αποφάσεις, μεταξύ άλλων, σχετικά με τη χορήγηση παρεκκλίσεων από το παρόν πρωτόκολλο, βάσει των όρων που καθορίζονται στο άρθρο 43 του παρόντος πρωτοκόλλου. ΑΡΘΡΟ 46 Παραρτήματα Τα παραρτήματα του παρόντος πρωτοκόλλου αποτελούν αναπόσπαστο μέρος του. ΑΡΘΡΟ 47 Εφαρμογή του πρωτοκόλλου Η ΕΕ και τα κράτη ΣΟΕΣ της ΚΑΜΑ λαμβάνουν, σε ό,τι τα αφορά, τα αναγκαία μέτρα για την εφαρμογή του παρόντος πρωτοκόλλου. ΠΑΡΑΡΤΗΜΑ I ΕΠΕΞΗΓΗΜΑΤΙΚΕΣ ΣΗΜΕΙΩΣΕΙΣ ΓΙΑ ΤΟΝ ΠΙΝΑΚΑ ΤΟΥ ΠΑΡΑΡΤΗΜΑΤΟΣ ΙΙ Σημείωση 1: Ο πίνακας περιλαμβάνει τους όρους που πρέπει να πληρούν όλα τα προϊόντα για να θεωρηθούν επαρκώς επεξεργασθέντα ή μεταποιηθέντα κατά την έννοια του άρθρου 8 του πρωτοκόλλου. Σημείωση 2: 1.Στις δύο πρώτες στήλες του πίνακα περιγράφεται το παραγόμενο προϊόν. Η πρώτη στήλη αναφέρει τον αριθμό της δασμολογικής κλάσης ή του κεφαλαίου του εναρμονισμένου συστήματος και η δεύτερη στήλη την περιγραφή των εμπορευμάτων που αντιστοιχεί σε αυτή την κλάση ή το κεφάλαιο. Για κάθε ένδειξη που περιλαμβάνεται στις δύο πρώτες στήλες, παρέχεται ένας κανόνας στις στήλες 3 ή 4. Όταν, σε ορισμένες περιπτώσεις, του αριθμού της πρώτης στήλης προηγείται η ένδειξη «ex», αυτό σημαίνει ότι οι κανόνες στις στήλες 3 ή 4 εφαρμόζονται μόνο για το τμήμα της κλάσης ή του κεφαλαίου που περιγράφεται στη στήλη 2. 2.Όταν στη στήλη 1 υπάρχουν περισσότεροι του ενός αριθμοί κλάσεων ή όταν στη στήλη αυτή αναφέρεται αριθμός κεφαλαίου και, κατά συνέπεια, η περιγραφή των προϊόντων στη στήλη 2 δίνεται με γενικούς όρους, οι σχετικοί κανόνες στις στήλες 3 ή 4 εφαρμόζονται σε όλα τα προϊόντα τα οποία, στο πλαίσιο του εναρμονισμένου συστήματος, κατατάσσονται στις διάφορες κλάσεις του εν λόγω κεφαλαίου ή σε οποιαδήποτε από τις κλάσεις που αναγράφονται στη στήλη 1. 3.Όταν στον πίνακα υπάρχουν διάφοροι κανόνες που εφαρμόζονται σε διάφορα προϊόντα της ίδιας δασμολογικής κλάσης, κάθε εδάφιο περιέχει την περιγραφή εκείνου του τμήματος της κλάσης που καλύπτεται από τους κανόνες που αναφέρονται παραπλεύρως στις στήλες 3 ή 4. 4.Όταν, για κάποια εγγραφή στις δύο πρώτες στήλες, παρέχεται κανόνας και στις δύο στήλες 3 και 4, ο εξαγωγέας μπορεί να επιλέγει να εφαρμόζει είτε τον κανόνα που παρέχεται στη στήλη 3 είτε εκείνον που παρέχεται στη στήλη 4. Αν στη στήλη 4 δεν παρέχεται κανόνας καταγωγής, εφαρμόζεται ο κανόνας που παρέχεται στη στήλη 3.

Σημείωση 3: 1.Οι διατάξεις του άρθρου 8 του παρόντος πρωτοκόλλου που αφορούν προϊόντα τα οποία έχουν αποκτήσει τον χαρακτήρα καταγωγής και χρησιμοποιούνται για την κατασκευή άλλων προϊόντων ισχύουν ανεξάρτητα από το εάν ο εν λόγω χαρακτήρας αποκτήθηκε στο εργοστάσιο όπου χρησιμοποιούνται τα εν λόγω προϊόντα ή σε άλλο εργοστάσιο στην ΕΕ ή στα κράτη ΣΟΕΣ της ΚΑΜΑ. Παραδείγματος χάριν: Κινητήρας της κλάσης 8407, για τον οποίο ο κανόνας που εφαρμόζεται προβλέπει ότι η αξία των μη καταγόμενων υλών που δύνανται να χρησιμοποιηθούν, δεν πρέπει να υπερβαίνει το 40 % της τιμής εκ του εργοστασίου του προϊόντος, είναι κατασκευασμένος από «άλλα χαλυβοκράματα σφυρηλατημένα» της κλάσης ex 7224. Αν oι εργασίες σφυρηλάτησης πραγματoπoιήθηκαν εντός της ΕΕ με πρώτη ύλη μη καταγόμενo πλίνθωμα, τo πρoϊόν πoυ κατασκευάστηκε με αυτόν τoν τρόπo απoκτά ήδη τον χαρακτήρα καταγωγής δυνάμει τoυ κανόνα πoυ πρoβλέπεται στoν πίνακα για τα πρoϊόντα της κλάσης ex 7224. Το προϊόν μπορεί, ως εκ τούτου, να θεωρηθεί καταγόμενο προϊόν κατά τον υπολογισμό της αξίας του κινητήρα ανεξάρτητα από το εάν αυτός κατασκευάστηκε στο ίδιο ή σε άλλο εργοστάσιο της ΕΕ. Η αξία του μη καταγόμενου πλινθώματος δεν πρέπει λοιπόν να λαμβάνεται υπόψη κατά τον προσδιορισμό της αξίας των μη καταγομένων υλών που έχουν χρησιμοποιηθεί. 2.Ο κανόνας που αναφέρεται στον πίνακα καθορίζει την ελάχιστη απαιτούμενη βαθμίδα επεξεργασίας ή μεταποίησης· συνεπώς, περαιτέρω επεξεργασίες ή μεταποιήσεις προσδίδουν επίσης τον χαρακτήρα καταγωγής. Αντιθέτως, λιγότερες επεξεργασίες ή μεταποιήσεις δεν προσδίδουν χαρακτήρα καταγωγής. Δηλαδή, εάν ένας κανόνας προβλέπει ότι είναι δυνατό να χρησιμοποιούνται μη καταγόμενες ύλες σε ένα ορισμένο στάδιο κατασκευής, η χρησιμοποίηση τέτοιων υλών σε προγενέστερο στάδιο κατασκευής επιτρέπεται, ενώ η χρησιμοποίηση τέτοιων υλών σε μεταγενέστερο στάδιο κατασκευής δεν επιτρέπεται. 3.Με την επιφύλαξη της σημείωσης 3.2, όταν ένας κανόνας ορίζει ότι είναι δυνατό να χρησιμοποιηθούν «ύλες οποιασδήποτε κλάσης», μπορεί να χρησιμοποιηθούν και ύλες της ίδιας κλάσης με το προϊόν, με την επιφύλαξη, ωστόσο, τυχόν ειδικών περιορισμών που περιλαμβάνονται, ενδεχομένως, στον κανόνα. Η έκφραση, ωστόσο, «κατασκευή από ύλες οποιασδήποτε κλάσης, συμπεριλαμβανομένων άλλων υλών της κλάσης αριθ.…» σημαίνει ότι είναι δυνατό να χρησιμοποιηθούν μόνον ύλες υπαγόμενες στην ίδια κλάση με το προϊόν αλλά με διαφορετική περιγραφή από εκείνη που ισχύει για το προϊόν και η οποία δίνεται στη στήλη 2. 4.Όταν κανόνας του πίνακα ορίζει ότι κάποιο προϊόν μπορεί να κατασκευαστεί από περισσότερες από μία ύλες, αυτό σημαίνει ότι είναι δυνατό να χρησιμοποιηθούν μία ή περισσότερες ύλες. Δεν απαιτείται η χρήση όλων των υλών. Παραδείγματος χάριν: Ο κανόνας για τα υφάσματα των κλάσεων 5208 έως 5212 προβλέπει ότι είναι δυνατό να χρησιμοποιηθούν φυσικές ίνες και, μεταξύ άλλων, χημικές ύλες. Ο κανόνας αυτός δεν συνεπάγεται ότι πρέπει να χρησιμοποιηθούν ταυτόχρονα φυσικές ίνες και χημικές ύλες. Είναι δυνατό να χρησιμοποιηθεί η μία ή η άλλη από αυτές τις ύλες ή ακόμη και οι δύο μαζί. 5.Όταν ένας κανόνας του πίνακα ορίζει ότι ένα προϊόν πρέπει να κατασκευάζεται από συγκεκριμένη ύλη, ο όρος αυτός προφανώς δεν αποκλείει τη χρήση και άλλων υλών οι οποίες, από τη φύση τους, δεν μπορούν να είναι σύμφωνες με αυτόν τον κανόνα. (βλέπε επίσης τη σημείωση 6.3 παρακάτω για τα κλωστοϋφαντουργικά προϊόντα). Παραδείγματος χάριν: Ο κανόνας για τις παρασκευασμένες τροφές της κλάσης 1904, ο οποίος αποκλείει ειδικά τη χρήση μη καταγόμενων δημητριακών και παραγώγων τους, δεν απαγορεύει προφανώς τη χρήση ανόργανων αλάτων, χημικών ουσιών ή άλλων προσθέτων που δεν παράγονται από δημητριακά. Αυτό δεν ισχύει, ωστόσο, για προϊόντα τα οποία, αν και δεν είναι δυνατό να παρασκευαστούν από τις συγκεκριμένες ύλες που ορίζονται στον πίνακα, είναι δυνατό να παραχθούν από ύλες της ίδιας φύσης σε προγενέστερο στάδιο παρασκευής. Παραδείγματος χάριν: Στην περίπτωση ενδύματος του κεφαλαίου ex 62, που κατασκευάζεται από μη υφαντές ύλες, αν προβλέπεται ότι επιτρέπεται η κατασκευή παρόμοιου είδους μόνον από μη καταγόμενα νήματα, δεν είναι δυνατόν να χρησιμοποιούνται μη υφασμένα υφάσματα, ακόμη και αν τα μη υφασμένα υφάσματα δεν είναι δυνατό κανονικά να κατασκευαστούν από νήματα. Σε τέτοιες περιπτώσεις, η πρώτη ύλη είναι εκείνη που βρίσκεται στο στάδιο επεξεργασίας που προηγείται του σταδίου του νήματος, δηλαδή σε κατάσταση ινών. 6.Αν προβλέπονται σε κανόνα του πίνακα δύο ποσοστά για τη μέγιστη αξία των μη καταγόμενων υλών που είναι δυνατό να χρησιμοποιηθούν, τα ποσοστά αυτά δεν είναι δυνατό να προστεθούν. Επομένως, η μέγιστη αξία του συνόλου των χρησιμοποιούμενων μη καταγόμενων υλών δεν μπορεί να υπερβα